**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 14 Οκτωβρίου 2021, ημέρα Πέμπτη και ώρα 13.20΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Αντιπροέδρου της, κ. Αθανασίου Καββαδά, με θέμα ημερήσιας διάταξης: «Συνέχιση της συζήτησης επί του προσχεδίου του Κρατικού Προϋπολογισμού 2022.» (3η συνεδρίαση)

Στη συνεδρίαση παρέστη ο Αναπληρωτής Υπουργός Οικονομικών, κ. Θεόδωρος Σκυλακάκης.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γεώργιος Αμανατίδης, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Λοβέρδος, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Σταύρος Κελέτσης, Ιωάννης Κεφαλογιάννης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Άννα Μάνη – Παπαδημητρίου, Ιωάννης Μπούγας, Χρήστος Μπουκώρος, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Ιάσων Φωτήλας, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κωνσταντίνος Μπάρκας, Αθανάσιος (Σάκης) Παπαδόπουλος, Αικατερίνη Παπανάτσιου, Χρήστος Σπίρτζης, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Ανδρέας Λοβέρδος, Κωνσταντίνος Σκανδαλίδης, Βασίλειος Βιλιάρδος, Κωνσταντίνος Χήτας και Γεώργιος Λογιάδης.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κυρίες και κύριοι, καλό μεσημέρι.

Συνεχίζεται η συζήτηση επί του προσχεδίου του Κρατικού Προϋπολογισμού του 2022.

Είμαστε στην τρίτη και τελευταία συνεδρίαση. Είναι μαζί μας ο Αναπληρωτής Υπουργός Οικονομικών, ο κύριος Θεόδωρος Σκυλακάκης. Έχουν εγγραφεί μέχρι τώρα εννιά ομιλητές και όσοι θέλουν να μιλήσουν, καλό είναι να ενημερωθεί το Προεδρείο. Αρχίζουμε με τον κύριο Καράογλου.

**ΘΕΟΔΩΡΟΣ ΚΑΡΑΟΓΛΟΥ:** Κυρίες και κύριοι συνάδελφοι, έχουν περάσει είκοσι οχτώ μήνες από τις εκλογές της 7ης Ιουλίου του 2019 και η χώρα έχει ζήσει πολλές πρωτόγνωρες και πολύ σημαντικές κρίσεις.

Πρώτα πρώτα στα τέλη Φεβρουαρίου με αρχές Μαρτίου του 2020, θυμόμαστε όλοι μας την προσπάθεια χιλιάδων παράνομων μεταναστών να εισβάλουν στη χώρα, ένα άλλο είδος ασύμμετρου πολέμου που το είδαμε δυστυχώς από την γειτονική χώρα την Τουρκία, η οποία εργαλειοποιούσε με αυτόν τον τρόπο δυστυχισμένες ψυχές.

Στη συνέχεια, τον κορονοϊό, μια πανδημία η οποία εδώ και 20 μήνες ταλαιπωρεί όλη την υφήλιο και βεβαίως έχει φέρει εκατομμύρια θανάτους σε όλο τον κόσμο.

Την οικονομική κρίση που προέκυψε εξαιτίας αυτής της πανδημίας, της υγειονομικής δηλαδή κρίσης.

Την ελληνοτουρκική κρίση, η οποία, ειδικότερα το καλοκαίρι του 2020, έφτασε στα όρια θερμού επεισοδίου και ενώ το 2021 φαινόταν ότι κυλούν απαλά τα πράγματα, τώρα το τελευταίο διάστημα έχουμε και πάλι συνεχώς εντάσεις και προκλήσεις από την πλευρά της Τουρκίας. Τα ακραία καιρικά φαινόμενα, την μεγάλη ξηρασία, τις πολύ υψηλές θερμοκρασίες, τις πυρκαγιές που προέκυψαν εξ’ αυτής, τις πλημμύρες και βεβαίως τους σεισμούς που είναι το τελευταίο φαινόμενο και ακόμη, τελευταία, μεγάλη κρίση που αντιμετωπίζουμε το διάστημα αυτό είναι η ακρίβεια, η οποία προέκυψε από την υπερβολικά μεγάλη αύξηση της τιμής του φυσικού αερίου και του πετρελαίου, κάτι που οδήγησε σε αύξηση της ενέργειας και των μεταφορών και όλα τα σχετικά, ζητήματα που αντιμετωπίζει όλη η υφήλιος.

Στους 20 μήνες λοιπόν, αυτούς που ζήσαμε όλα αυτά τα γεγονότα, που αναμφισβήτητα, είναι αλήθειες που κανείς δεν μπορεί να παραγνωρίσει, πρέπει να πούμε ότι αφενός μεν η Κυβέρνηση τα διαχειρίστηκε με τον καλύτερο δυνατό τρόπο και άλλωστε αυτό δεν το λέω για λόγους κομματικού φιλοτίμου, αλλά το λέω γιατί είναι μια πραγματικότητα και αποτυπώνεται σε όλες τις δημοσκοπήσεις, όπου για πρώτη φορά προκύπτει ότι το κυβερνών κόμμα, μετά από δυόμισι περίπου χρόνια όχι απλώς διατηρεί τη διαφορά των 8,4 μονάδων με την οποία κέρδισε τις εκλογές του 2019, αλλά την έχει αυξήσει από 12 έως και 15 μονάδες, αλλά η Κυβέρνηση παρά την κρίση, τις αλλεπάλληλες αυτές κρίσεις, συνεχίζει να εφαρμόζει ένα ρεαλιστικό μεταρρυθμιστικό πρόγραμμα, με πολλούς σκοπούς. Ένα πρόγραμμα που αφορά γενικότερα την κοινωνία, την εξωτερική πολιτική, την άμυνα, την υγεία, την παιδεία, την κοινωνική πολιτική, αλλά στέκομαι ιδιαίτερα στο κομμάτι της οικονομίας μιας που αυτό είναι το ζητούμενο.

Οι στόχοι που έβαλε από την πρώτη στιγμή η Κυβέρνηση του Κυριάκου Μητσοτάκη είναι να πληρώνουν λιγότερους φόρους οι επιχειρήσεις και βεβαίως τα φυσικά πρόσωπα, οι πολίτες. Να υπάρξει προσέλκυση επενδύσεων στην Ελλάδα, εγχωρίων και ξένων. Να υπάρξει μεγάλη ανάπτυξη, όσο το δυνατόν μεγαλύτερη και βεβαίως, να υπάρξουν πολύ περισσότερες και πολύ καλύτερες θέσεις εργασίας.

Επίσης, θυμίζω, το ίδιο διάστημα, για να εξυπηρετήσουμε τους σκοπούς αυτούς, να δημιουργήσουμε δηλαδή ένα φιλικό κράτος του επιχειρείν, μαζί με τη μείωση της γραφειοκρατίας, έγινε και μια πολύ σοβαρή και πολύ μεγάλη μείωση των φορολογικών επιβαρύνσεων, τόσο στις επιχειρήσεις, για να φτιάξουμε το φιλικό κράτος του επιχειρείν, όπως είπα πριν, όσο και στα φυσικά πρόσωπα, δηλαδή, τους απλούς πολίτες.

Θυμίζω μόνο μερικές από αυτές τις μειώσεις των φορολογικών επιβαρύνσεων στις επιχειρήσεις, αλλά και στους Έλληνες πολίτες. Μείωση της φορολογίας των νομικών προσώπων, δηλαδή των επιχειρήσεων από το 28% στο 24% καταρχήν και τώρα προβλέπεται, ότι πηγαίνει στο 22% από 1/1/2022, μείωση της φορολογικής επιβάρυνσης των φυσικών προσώπων, μια που το πρώτο κλιμάκιο της φορολογίας από το 22% μειώθηκε στο 9%, μείωση του ΕΝΦΙΑ κατά 22% μεσοσταθμικά, μια αύξηση του αφορολογήτου των γονικών παροχών και δωρεών από τις 150.000 ευρώ που ήταν σε ότι αφορά τις γονικές παροχές στις 800.000 και από μηδέν, δηλαδή, στην ουσία δεν υπήρχε αφορολόγητο στις γονικές δωρεές, επίσης 800.000, κάτι που σημαίνει πρακτικά, ότι οι γονικές δωρεές στην ουσία έχουν γίνει αφορολόγητες, απαλλαγή της ειδικής εισφοράς αλληλεγγύης στους εργαζόμενους στον ιδιωτικό τομέα, στους αγρότες, στους επιχειρηματίες και σε άλλες κατηγορίες εισοδηματιών. Μείωση προκαταβολής των επιχειρήσεων από 100% στο 80% σε ότι αφορά τα νομικά πρόσωπα και από το 100% στο 55% σε ότι αφορά τα φυσικά πρόσωπα. Μόνιμη μείωση του ΦΠΑ από το 13% στο 6% σε ότι αφορά τις ζωοτροφές, δίνοντας έτσι μια ανάσα στον πρωτογενή τομέα και ειδικότερα τους κτηνοτρόφους. Μείωση του ΦΠΑ στο 13% στις μεταφορές του καφέ, στα μη αλκοολούχα ποτά, στο τουριστικό πακέτο, δημιουργώντας ισχυρά κίνητρα για την επιβίωση των επιχειρήσεων αυτών. Επέκταση της μείωσης των ασφαλιστικών εισφορών κατά τρεις μονάδες και στην επόμενη χρονιά, μείωση του συντελεστή ΦΠΑ στα γυμναστήρια, σχολές χορού, από το 24% στο 13%, μείωση του τέλους συνδρομητών κινητής τηλεφωνίας κ.λπ.

Στέκομαι για λίγο στο προσχέδιο του προϋπολογισμού για το 2022. Η αλήθεια είναι, ότι το προσχέδιο του προϋπολογισμού είναι ένα προσχέδιο ιδιαίτερα αισιόδοξο και εμφανίζει μια κατάσταση, η οποία, πιστεύω, ότι τελικά θα δικαιωθεί εκ του αποτελέσματος. Γιατί; Γιατί προβλέπει για παράδειγμα ανάπτυξη 4,5%. Θυμίζω, ότι και φέτος, το 2021, ο στόχος ήταν να έχουμε μια ανάπτυξη 3,6%. Πριν από ένα μήνα, μιλώντας στην έκθεση ο Πρωθυπουργός, την αναπροσδιόρισε στο 5,9%, προς τα πάνω δηλαδή, είναι πρώτη φορά που έχουμε μια αισιόδοξη πρόβλεψη των εξελίξεων της ελληνικής οικονομίας και τώρα, με το προσχέδιο του προϋπολογισμού, προβλέπεται, ότι θα κλείσουμε στο 6,1%. Και αυτό είναι ιδιαίτερα μετριοπαθές και χαμηλό, γιατί οι εκτιμήσεις των διεθνών χρηματοπιστωτικών οίκων μιλάνε ότι θα είναι γύρω στο 8%.

Εν πάση περιπτώσει, η ανάπτυξη αυτή πρακτικά σημαίνει, ότι παρά τις δυσμενείς οικονομικές συνθήκες, το 2022 θα ξεπεράσουμε το επίπεδο του εγχώριου ΑΕΠ του 2019 κατά περίπου 2%. Γιατί θυμίζω, ότι η ανάπτυξη του 2021 θα κλείσει, με βάση τον προϋπολογισμό, που επαναλαμβάνω, ότι είναι ιδιαίτερα χαμηλή η πρόβλεψη, στο 6,1% συν 4,5% που είναι η επόμενη χρονιά, θα ξεπεράσει το 10,6%.

Επίσης, θα ήθελα, μιας που δεν δίνεται η δυνατότητα να έχουμε περισσότερη ανάλυση άλλων επιμέρους ζητημάτων, να σταθώ στο σχέδιο του προϋπολογισμού για το 2022, αν και καταρτίζεται για δεύτερο συνεχόμενο έτος υπό καθεστώς αβεβαιότητας λόγω της πανδημίας, αλλά και των διεθνών οικονομικών εξελίξεων, δείχνει ο προϋπολογισμός του 2022, ότι είναι ο προϋπολογισμός της μετάβασης της ελληνικής οικονομίας στη νέα εποχή. Είναι ένας προϋπολογισμός συνεπής και αξιόπιστος, όπως χαρακτηριστικά είπε ο Υπουργός Εθνικής Οικονομίας, ο κ. Σταϊκούρας, είναι ένας προϋπολογισμός συντηρητικών εκτιμήσεων, τα νούμερα θα μας διαψεύσουν συνάδελφοι προς το θετικότερο, θα είναι ακόμη καλύτερα, ρεαλιστικών προβλέψεων και φιλόδοξων στόχων.

Κυρίες και κύριοι συνάδελφοι, το προσχέδιο του Προϋπολογισμού του 2022 αντανακλά την ισχυρή ανάκαμψη οικονομίας, εκπέμπει συνέπεια και αξιοπιστία, περιλαμβάνει φοροελαφρύνσεις και μέτρα στήριξης, αναδεικνύει τις αναπτυξιακές προοπτικές της χώρας και συνδυάζει τη λελογισμένη δημοσιονομική πολιτική με την κοινωνική δικαιοσύνη.

Θεωρώ, ότι με αυτό τον τρόπο υπηρετεί ένα σχέδιο κυβερνητικό, που είναι ένα σχέδιο με όραμα και δράσεις που οδηγούν τη χώρα σε ένα καλύτερο μέλλον, και βεβαίως, τους Έλληνες πολίτες σε ένα πολύ καλύτερο αύριο, ένα αύριο που και δικαιούνται και αξίζουν.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε.

Τον λόγο έχει ο Ευκλείδης Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Κύριε Σκυλακάκη, νομίζω, ότι κάνατε μια ομιλία που είχε μια αρχή και ένα τέλος, όπου στα δύο άκρα, μας είπατε ότι πρέπει να ξεφύγουμε το πετροπόλεμο, πρέπει να προσπαθήσουμε να κάνουμε συζήτηση πάνω στα δεδομένα, πρέπει να «μπούμε στα παπούτσια» του άλλου. Όλα αυτά καλά ακούγονται ειδικά στην Επιτροπή που θα μπορούσαν να γίνουν τέτοιες συζητήσεις, μόνο από το μεσαίο κομμάτι έδειξε ακριβώς το αντίθετο.

Μας είπατε, δηλαδή, ότι η οικονομική ιστορία της Ελλάδας αρχίζει το 2015. Ότι το 2015 δεν υπήρχε αξιοπιστία, ότι μετά ήρθε η κυβέρνηση του κ . Μητσοτάκη, και έχει αξιοπιστία, όποτε λέω: πως μπορούμε να κάνουμε συζήτηση όταν δεν έχετε στοιχειωδώς την αίσθηση της αυτοκριτικής; Δηλαδή, υπήρχε αξιοπιστία το 2014 όταν δεν κλείσατε την 5η αξιολόγηση; Όταν αφήσατε άδεια τα ταμεία; Όταν είπε λίγους μήνες πριν, ότι το πρόγραμμα εκτροχιάζεται χωρίς καμία ελπίδα να ξαναμπεί στις ράγες; Αυτή ήταν η αξιοπιστία που είχατε τότε;

Να πάμε λίγο πιο πίσω; Το 2009, το 2010 ποιοι συνέβαλαν για τη χρεοκοπία της χώρας; Έχετε γράψει, έχετε αναλύσει τη δικιά σας άποψη γιατί έγινε αυτό, και μας λέτε, ότι το 2015 αρχίζει η ιστορία του ελληνικού κράτους; Ποιος τη χρεοκόπησε αυτή τη χώρα; Ποιες κοινωνικές δυνάμεις;

Ας πάμε πριν από τη χρεοκοπία. Από το 2001 μέχρι το 2009 που στους οικονομολόγους φαινόταν ότι δεν πάει καλά το πράγμα. Ότι μέσα στο ευρώ με τους όρους και με τη στρατηγική ότι έχουμε συνέχεια ελλείμματα στο ισοζύγιο πληρωμών- και αυτό δεν ήταν βιώσιμο- ότι είχαμε έξι μονάδες συνεχώς χαμηλότερα έσοδα ως ποσοστό του ΑΕΠ από το μέσο όρο τη Ε.Ε., μια φορολογική πολιτική που το ΠΑΣΟΚ και η Ν.Δ. έχτισαν το κοινωνικό τους μπλοκ, ο κ. Σταθάκης μιλάει για άτυπη νόμιμη φοροδιαφυγή.

Άρα, αν θέλετε να κάνουμε αυτές τις συζητήσεις πρέπει να γίνουν και σ’ αυτήν τη βάση. Δεν αρχίζει η ιστορία το 2015 και τέλος πάντων, το 2019 ήταν καλύτερη αξιοπιστία της χώρας από το 2015; Βγάλαμε εμείς τη χώρα από το μνημόνιο; Βάλαμε το «μαξιλάρι»; Ρυθμίσαμε το χρέος για 10 - 12 χρόνια; Αν θέλετε να κάνουμε συζήτηση, να κάνουμε αυτή τη συζήτηση.

Δεν θα πω, κυρίες και κύριοι συνάδελφοι, θα υποθέσω ότι δεν είπατε το μεσαίο πράγμα, ότι ήταν καλοπροαίρετη η προσπάθειά σας να κάνουμε σοβαρή συζήτηση χωρίς πετροπόλεμο. Να πω σε ποιο πλαίσιο έρχεται αυτός ο Προϋπολογισμός.

Κατά την άποψή μου υπάρχουν δύο τελείως διαφορετικά σχέδια. Το δικό σας καταγράφεται και στο Προσχέδιο του Προϋπολογισμού και σχεδόν σε ό,τι κάνετε και είναι ένα μοντέλο που βασίζεται ουσιαστικά στη φθηνή εργασία. Εάν θέλετε έναν πυρήνα για το τι γίνεται σε αυτή την Κυβέρνηση, είναι αυτό.

Η κυρία Αχτσιόγλου σας είπε διάφορα πράγματα για τον κατώτατο μισθό, για τις συλλογικές συμβάσεις, για το αν οι απολύσεις είναι δικαιολογημένες ή όχι, για το νόμο για τις απεργίες, αλλά είναι σε όλο τον τομέα, σε όλο το φάσμα της οικονομικής πολιτικής και μη. Δηλαδή, με την ελάχιστη φάση για τα πανεπιστήμια μπορεί να βοηθήσατε τα κολέγια, αλλά δεν είναι μόνο αυτό, εξυπηρετεί αυτό το μοντέλο, δηλαδή ότι η οικονομική ανάπτυξη θα βασιστεί στους χαμηλούς μισθούς.

Το ζήτημα είναι, είναι βιώσιμο αυτό το μοντέλο; Δεν το βλέπω πουθενά, ότι έχετε κατανοήσει πώς μπήκαμε σ’ αυτήν την κρίση όλες οι χώρες του ΟΟΣΑ με φοβερές ανισότητες και το συζητάει όλος ο κόσμος.

Είναι βιώσιμο από την άποψη του εμπορικού ισοζυγίου; Εγώ θα σας καταθέσω ένα πίνακα που δείχνει μια μικρή βελτίωση στο εμπορικό ισοζύγιο, αλλά που ουσιαστικά δείχνει, ότι δεν έχετε την αναπτυξιακή πολιτική αυτή, ώστε να είναι αυτή η ανάπτυξη βιώσιμη στο βάθος χρόνου. Δηλαδή, πάλι θα έχουμε τα ελλείμματα που είχαμε ανάμεσα στο 2001 και το 2009 που ήταν ένας λόγος γιατί μπήκαμε στην κρίση.

Βεβαίως, υπάρχουν κάποια καλά σημάδια στις εξαγωγές και στη μεταποίηση, αλλά συνολικά δεν αλλάζει το οικονομικό μοντέλο της Ελλάδας για να αντιμετωπίσει αυτή την κρίση.

Είναι κοινωνικά δίκαιος αυτός ο Προϋπολογισμός; Πραγματικά το θεωρείτε με αυτό που κάνετε για το σύστημα υγείας και γι’ αυτό που κάνετε για τις ανισότητες, όπου ο κ. Σταϊκούρας μας λέει «μα εμείς μειώνουμε την πιθανότητα να μπει κάποιος στη φτώχεια» με στοιχεία του 2019. Δηλαδή, εσείς το κάνατε αυτό στους τελευταίους έξι μήνες του 2019; Από πού προκύπτει ότι η δική σας στρατηγική θα μειώσει τις ανισότητες, θα μειώσει τη φτώχεια, την παιδική φτώχεια, με όλα αυτά που είπαν και οι συνάδελφοι και οι συναδέλφισσες για την ενεργειακή κρίση και τις τιμές; Από πουθενά.

Άρα, ούτε δίκαιη είναι ούτε βιώσιμη και δεν είναι βιώσιμη γιατί δεν είναι δίκαιη; Γιατί το μεγάλο πρόβλημα του δυτικού κόσμου αυτή τη στιγμή είναι οι ανισότητες, είναι φτώχεια οι δουλειές χωρίς προοπτική, είναι τα παιδιά μεσαίων στρωμάτων που δεν μπορούν ούτε να μείνουν στο νοίκι, ούτε να αγοράσουν σπίτι. Αυτό είναι το βασικό ζήτημα να συζητήσουμε και πώς θα αντιμετωπιστεί.

Σας προκαλώ και προκάλεσα και τον κ. Σταϊκούρα σε μια προηγούμενη συζήτηση να μας πείτε τις προβλέψεις σας για τις ανισότητες και τη φτώχεια, σε σχέση με τα δικά σας μέτρα, τι θα είναι το 2022, το 2023, το 2024.

Τελειώνω, κύριε Πρόεδρε, με μια άλλη νότα. Στα προηγούμενα χρόνια το Βραβείο Νόμπελ στα οικονομικά το έπαιρναν άνθρωποι πολύ συχνά από τη σχολή του Σικάγο, το πήρε ο Eugene F. Fama, ο οποίος μας είπε ότι οι χρηματαγορές είναι πάντα αποτελεσματικές και δεν είναι δυνατόν να γίνουν κρίσεις, πάντα είναι αποτελεσματικές. Το πήρε ο Bob Lucas για τη φοβερή θεωρία ότι όλη η ανεργία είναι εθελοντική.

Ξέρετε πώς εξηγούσε την ανεργία; Ότι οι εργαζόμενοι και εργαζόμενες έχουν μια άποψη τι είναι ο μέσος μισθός και όταν είναι χαμηλότερος αυτός από το μέσο, δουλεύουνε λιγότερο, παίρνουν διακοπές δηλαδή, και όταν είναι μεγαλύτερος ο μισθός από το μέσο όρο, δουλεύουν περισσότερο. Αυτοί οι άνθρωποι πήραν το Νομπέλ, αλλά ευτυχώς το Νόμπελ φέτος πήρε ένας άνθρωπος, ο David Card, που είχε 2 συμβολές, ανάμεσα σε άλλες. Το πρώτο ήταν ότι η αύξηση του κατώτατου μισθού δεν αυξάνει την ανεργία και η δεύτερη συμβολή είναι ότι οι μετανάστες που έρχονται σε μια χώρα έχουν ελάχιστη ή καθόλου επίδραση στο μισθό των ανθρώπων που είναι ήδη εκεί.

Αν κοιτάξετε την Κυβέρνησή σας τι κάνει είτε για τον κατώτατο μισθό είτε τι κάνει ο κύριος Μηταράκης για τους μετανάστες, θα καταλάβετε ότι μπορεί η επιτροπή του Νόμπελ να έχει ξυπνήσει, να έχει καταλάβει ότι έχει αλλάξει το παράδειγμα ότι αντί του μοντέλου που βασίζεται στους χαμηλούς μισθούς και στην ανασφάλεια, υπάρχει και ένα άλλο μοντέλο που θα υποστηρίξει ο ΣΥΡΙΖΑ και θα το θέσει στην κοινωνία, που είναι ένα μοντέλο που βασίζεται στην αντιμετώπιση ευθέως, όχι σαν αποτέλεσμα, όχι σαν δεύτερη σκέψη, αλλά στην αρχή της αναπτυξιακής πολιτικής, σε καλύτερους μισθούς, σε καλύτερες θέσεις εργασίας και αυτό είναι και πιο δίκαιο και πιο αναπτυξιακό και είναι πιο αναπτυξιακό, γιατί είναι πιο δίκαιο. Το μοντέλο αλλάζει και στο χώρο του πανεπιστημίου και στο χώρο της διανόησης. Εσείς δεν το έχετε καταλάβει αυτό, θα το πληρώσετε αυτό και είναι καιρός να έρθει μια κυβέρνηση που καταλαβαίνει ότι το παλιό μοντέλο που βασίζεται στο χαμηλό μισθό, έχει τελειώσει.

Κύριε Πρόεδρε, μια τελευταία κουβέντα για την αξιοπιστία για τις χρηματαγορές. Μας είπατε, εσείς -το είπε και ο κύριος Παπαδημητρίου- ότι το βασικό, το παν, είναι η αξιοπιστία στις αγορές. Αλήθεια είναι ότι είναι ένα πρόβλημα, είναι μία παράμετρος που όλοι πρέπει να την λάβουμε υπόψη. Βεβαίως, αν κάνατε τον ενιαίο, μοναδικό φόρο στο εισόδημα, το flat rate, που υποστηρίζουν οι ομοϊδεάτες σας στην Αμερική, στο Κόμμα των Ρεπουμπλικάνων, 10% για όλους, θα ανέβαινε φοβερά η αξιοπιστία μας. Θα ανέβαινε η αξιοπιστία μας, γιατί ο κόσμος, οι χρηματαγορές θα έβλεπαν ότι οι πλούσιοι θα γίνουν πιο πλούσιοι, θα τους άρεσε και δεν θα φοβόταν ότι θα αυξανόταν το χρέος και τα ελλείμματα, γιατί σου λέει κάποτε θα γίνει η κρίση και θα κόψουμε τα επιδόματα.

Άρα, ναι πρέπει να πάρουμε υπόψη τις χρηματαγορές. Πρέπει να έχουμε μια στρατηγική που κατανοεί ότι πρέπει να τους πάρουμε υπόψη, αλλά δεν κάνουμε ό,τι λένε οι χρηματαγορές, για να έχουμε την αξιοπιστία μας. Πρέπει να έχουμε ένα σχέδιο που έχει οικονομική λογική, κοινωνική ευαισθησία, που πρέπει να διαμεσολαβήσουμε με τις αγορές για να μπορεί να συνεχιστεί. Αυτή είναι και η μεγάλη διαφορά μας: Ναι, η αξιοπιστία, αλλά την αξιοπιστία μπορεί να την κερδίσεις με διαφορετικούς τρόπους και ακριβώς επειδή αλλάζει το οικονομικό παράδειγμα, αυτό είναι πιο εφικτό το 2021, το 2022 και με όλες τις αλλαγές που γίνονται στην Ευρώπη από ό,τι ήταν είτε με εσάς το 2010-2012 είτε με εμάς το 2015-2019. Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Τσακαλώτο.

Το λόγο έχει ο κ. Υπουργός.

**ΤΡΥΦΩΝ ΑΛΕΞΙΑΔΗΣ:** Μετά από κάθε ομιλητή, κύριε Πρόεδρε;

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κύριε Αλεξιάδη, 10 λεπτά έδωσα επιπλέον στον κ. Τσακαλώτο. Θα υπάρξει μια ανοχή.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κύριε Αλεξιάδη, βλέπω ότι δεν υπάρχουν αρκετοί ομιλητές, συνεπώς θα έχουμε το χρόνο να κάνουμε μια άνετη συζήτηση και ο κ. Τσακαλώτος αναφέρθηκε και προσωπικά σε εμένα αρκετές φορές σε ένα κλίμα λογικής και θεμιτής συζήτησης και γι’ αυτό αισθάνομαι την ανάγκη να απαντήσω.

Για μεν την περίοδο προ του 2015 έχω προσωπικά τοποθετηθεί πάρα πολλές φορές την εποχή εκείνη, συνεπώς δεν θα επανέλθω λέγοντας, όμως, ότι προφανώς υπήρχε πρόβλημα αξιοπιστίας για πολλά χρόνια στην ελληνική οικονομία και αυτό σήμερα έχει σε σημαντικό βαθμό αποκατασταθεί. Το τι συνέβη το 2009, τι συνέβη το 2014 και τι συνέβη 2015, θα αποφύγω να μπω σε αυτή τη συζήτηση για να μην γυρίσουμε πολύ πίσω στο παρελθόν, αλλά προφανώς για όσα αρνητικά έγιναν υπήρχαν και ευθύνες, δεν υπάρχει πολιτική ανεύθυνη, και έχουν αναληφθεί πιστεύω από όσους έπρεπε.

Όσον αφορά τώρα στο αν το μοντέλο μας είναι φθηνή εργασία. Διαφωνώ ριζικά με αυτό και διαφωνώ και με την έννοια της φθηνής εργασίας. Αντίθετα, η φθηνή εργασία είναι εξαιρετικά αντιπαραγωγική για μία χώρα που επιθυμεί να είναι προηγμένη και δεν λύνει κανένα πρόβλημα και δεν είναι και καθόλου στόχευση μας, αντίθετα η στόχευσή μας είναι να υπάρξουν αυξημένοι μισθοί στη βάση αυξημένης παραγωγικότητας. Σε όλη την κουβέντα που κάνατε δεν βάζετε ποτέ την έννοια της παραγωγικότητας, η οποία όμως είναι αναγκαία έννοια. Όπως στην ομιλία μου αναφέρθηκα εκτεταμένα και στα δύο είδη ανισότητας που έχουμε στην Ελλάδα, διότι υπάρχει η ανισότητα η κλασική για την οποία υπάρχουν τεράστιες παρεμβάσεις, διότι έχουμε ένα εκτεταμένο κοινωνικό κράτος και συστήματα υγείας και παιδείας, που χρηματοδοτούνται από τον φορολογούμενο και έτσι θα παραμείνει - σημειώστε δεν είναι οι ρεπουμπλικάνοι ομοϊδεάτες μου, σας διαβεβαιώ, αλλά αυτό είναι μια άλλη συζήτηση - αλλά δεν αναφέρεστε καθόλου στην ανισότητα που προκαλείται από το γεγονός ότι υπάρχει εκτεταμένη συμμετοχή στην άτυπη οικονομία μέσα από την οποία κάποιοι και δεν πληρώνουν το μερτικό τους στα κοινωνικά βάρη και βγάζουν έξω, «crowding out» είναι η αγγλοσαξονική έννοια, κοινωνικά ευάλωτα νοικοκυριά από τις κοινωνικές παροχές. Διότι δεν έχουμε αποτελεσματικά συστήματα αντιμετώπισης της φοροδιαφυγής και πραγματικής εικόνας των εισοδημάτων των ανθρώπων και τα συστήματα μας, στα οποία βασίζονται και τα επιδόματα που έχουμε, είναι ανεπαρκείς από αυτή την άποψη. Εάν είχαμε πραγματική εικόνα των εισοδημάτων τότε θα είχαμε πολύ περισσότερους πόρους από τους ήδη διαθέσιμους για τους όντως ανθρώπους που είναι ευάλωτοι.

 Όσον αφορά στο θέμα των πανεπιστημίων, όταν κάποιος μπαίνει σε ένα πανεπιστήμιο χωρίς τη δυνατότητα να τελειώσει και σε ειδικότητες που δεν έχουν ενδιαφέρον για την αγορά εργασίας αυτός καταλήγει να γίνει φθηνή και μαύρη εργασία. Διότι ο ίδιος άνθρωπος που θα έπαιρνε μία τεχνική ειδικότητα στη σημερινή αγορά εργασίας, αν ρωτήσετε, θα πάρει διπλάσιο και τριπλάσιο μισθό από τον ελάχιστο μισθό, τον κατώτερο μισθό. Αυτή είναι η πραγματικότητα της σημερινής αγοράς και θα δείτε στα επόμενα χρόνια ότι η αγορά εργασίας θα έχει εξαιρετική στενότητα σε τεχνικές ειδικότητες, τις οποίες πρέπει, αν είμαστε σοβαροί ως οικονομία, να ενθαρρύνουμε και να τις κάνουμε και αποδεκτές κοινωνικά και αποτελεσματικές, διότι και στις δυνατότητες, οι άνθρωποι να έχουν εργασιακή πορεία για να κάνουν οικογένειες και να πετύχουν στη ζωή τους, θα προσφέρουν και είναι απολύτως αναγκαίες, αν πρόκειται η Ελλάδα να έχει σοβαρούς ρυθμούς ανάπτυξης και να διαχειρισθεί το θέμα του χρέους της.

Σας ευχαριστώ.

 **ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε,θα ήθελα να μου δώσετε το λόγο για τριάντα δευτερόλεπτα.

**ΑΘΑΝΑΣΙΟΣ ΚΑΒΒΑΔΑΣ(Αντιπρόεδρος της Επιτροπής):**Κύριε Τσακαλώτε, να μην ξεκινήσουμε αυτή τη διαδικασία. Μιλήσατε επί δέκα λεπτά.

 **ΕΥΚΛΕΙΔΗΣ ΤΣΑΚΑΛΩΤΟΣ:** Θα ήθελα τριάντα δευτερόλεπτα,διότι δεν είναι σύνηθεςο Υπουργός να απαντάει σε κάθε ομιλητή.

**ΑΘΑΝΑΣΙΟΣ ΚΑΒΒΑΔΑΣ(Αντιπρόεδρος της Επιτροπής):** Εντάξει, για τριάντα δευτερόλεπτα.

**ΕΥΚΛΕΙΔΗΣ ΤΣΑΚΑΛΩΤΟΣ:** Εκτός από το να σας βοηθήσω στα ελληνικά σας, που είναι το φόρτε μου από ότι ξέρετε, το «crowding out» λέγεται εκτόπιση για να το χρησιμοποιήσετε, προφανώς αστειεύομαι.

Δύο θέματα. Θεωρείτε ότι ένας ανεξάρτητος παρατηρητής που είδε όλα τα νομοσχέδια που κάνατε για τα εργασιακά, από τις συλλογικές συμβάσεις, από τις απολύσεις, από τον απεργιακό νόμο, την κατάργηση του οκταώρου, θα έβγαζε το συμπέρασμα ότι έχουμε μια κυβέρνηση που ανησυχεί για τους χαμηλούς μισθούς, μία κυβέρνηση που θέλει να αυξήσει το μερίδιο της εργασίας στο εθνικό εισόδημα; Δε νομίζω.

Δεύτερον, θα αναφερθώ στην παιδεία. Αν πραγματικά πιστεύατε στην κατάρτιση, μπορείτε να μου δώσετε ένα επιχείρημα, γιατί η κυρία Κεραμέως αδυνατεί να μου δώσει οποιοδήποτε επιχείρημα, γιατί καταργήσαμε τα διετή προγράμματα στα Πανεπιστήμια για ακριβώς αυτούς τους ανθρώπους που θα μπορούσαν να μάθουν μια τέχνη με τη σφραγίδα του Πανεπιστημίου; Που ήταν ένα από τα πιο ωραία πράγματα που έγινε στο Υπουργείο Παιδείας και το καταργήσατε; Δεν συνάδει αυτό που λέτε με αυτό που κάνετε. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Το λόγο έχει ο κ. Λοβέρδος.

**ΙΩΑΝΝΗΣ ΛΟΒΕΡΔΟΣ:** Ευχαριστώ, κ. Πρόεδρε. Σήμερα, βέβαια, η αγωνία μας είναι να μην πλημμυρίσει η Ελλάδα με τις βροχές και τις καταιγίδες που έχουμε. Εδώ, μέσα, ευτυχώς δεν έχουμε καταιγίδα. Έχουμε μια συζήτηση πολιτισμένη, με διαφωνίες φυσικά, ανάμεσα στο κυβερνών Κόμμα και στο Κόμμα της αξιωματικής αντιπολίτευσης, όπως θα έπρεπε να είναι.

Είναι ένα θέμα η οικονομία και ο προϋπολογισμός που μας βρίσκει να διαφωνούμε. Άκουσα με μεγάλη προσοχή, γιατί έχουμε και διαφορετικές ιδεολογικοπολιτικές παραστάσεις και κατευθύνσεις, άκουσα με πολύ μεγάλο ενδιαφέρον την ομιλία του κυρίου Τσακαλώτου, μολονότι, δεν είμαι τακτικό μέλος της Επιτροπής αυτής και δεν ανήκω στους ανθρώπους εκείνους που απαξιώνουν το έργο της κυβέρνησης του ΣΥΡΙΖΑ.

Έχουμε διαφορετική αντιμετώπιση από εσάς, αλλά σέβομαι ότι διαχειριστήκατε και εσείς, μια πολύ δύσκολη κατάσταση, στην οποία, ήταν ασφαλώς σε πλήρη αναξιοπιστία η ελληνική οικονομία από το 2015 και μετά. Δε θα έρθω στο παρελθόν, δε θα πω για το δημοψήφισμα του 2015 και όλα αυτά, που τα έχουμε πει κατ’ επανάληψη.

Χρειάζεται να δούμε επιτέλους το μέλλον. Η κατάσταση στην ελληνική οικονομία είναι καλύτερη απ’ ότι ήταν. Υπάρχει ασφαλώς μεγαλύτερη αξιοπιστία απ’ ότι στο παρελθόν για την ελληνική οικονομία και για το ελληνικό κράτος και αυτό είναι θετικό. Σαφώς, η Ελλάδα σήμερα, δεν είναι στη θέση που ήταν το 2010, όταν ουσιαστικά χρεοκόπησε και δεν είναι ούτε στο 2015. Αυτό τελείωσε και ας ελπίσουμε πως είναι μια περίοδος που θα την κρίνουμε ιστορικά στο μέλλον.

Για την ώρα, θέλουμε να δούμε το μέλλον και πώς θα κάνουμε την κοινωνία μας καλύτερη, πως θα κάνουμε πιο παραγωγική την οικονομία μας και πώς θα γίνει ο λαός μας πιο ευτυχής. Αυτός είναι ο σκοπός όλων των Κομμάτων και γι’ αυτό, βρισκόμαστε εδώ. Σαφώς, στην οικονομία έχουμε πολύ μεγάλες αντιθέσεις, έχουμε άλλη ιδεολογική φιλοσοφική άποψη, εμείς, στη Νέα Δημοκρατία, ως φιλελεύθεροι, από εσάς, που είσαστε σοσιαλιστές.

Το μοντέλο, όμως, που φτιάξαμε στην ελληνική οικονομία επί δεκαετίες ολόκληρες, γιατί αναφέρθηκε σε αυτό ο κ. Τσακαλώτος, ήταν ένα κρατικοδίαιτο μοντέλο. Ένα μοντέλο, στο οποίο, ο πολίτης που αποκτούσε ένα πτυχίο Πανεπιστημίου δεν είχε καμία σχέση με το με το αντικείμενό του, αλλά έπαιρνε το πτυχίο για να διοριστεί στο δημόσιο. Αυτή η νοοτροπία ήταν κυρίαρχη.

Ζούσαμε σε μια οικονομία, που είτε έμμεσα, είτε άμεσα, ζούσε από το δημόσιο, από το κράτος, το οποίο, κράτος ζούσε με δανεικά και γι’ αυτό, φτάσαμε να έχουμε το μεγαλύτερο δημόσιο χρέος το 2010 και γι' αυτό, κατέρρευσε η ελληνική οικονομία τότε. Αυτή είναι μια πραγματικότητα, την οποία, δε μπορούμε να την αγνοήσουμε. Κανείς δε μπορεί να την αγνοήσει. Αυτό είναι το γεγονός. Αυτό το γεγονός εκ των πραγμάτων αλλάζει, είτε μας αρέσει, είτε όχι. Δε μπορούμε να προχωρήσουμε πια έτσι. Πρέπει να κάνουμε μια οικονομία ανταγωνιστική και παραγωγική.

Η Αριστερά πιστεύει, ότι η οικονομία θα γίνει πιο ανταγωνιστική και πιο παραγωγική με το να ανεβάσουμε τους κατώτατους μισθούς με κυβερνητική απόφαση ή με απόφαση της Βουλής.

Εμείς αντιθέτως πιστεύουμε, ότι ο μισθός ανεβαίνει όσο ανεβαίνει η παραγωγικότητα και η ανταγωνιστικότητα της οικονομίας. Είναι μια διαφορετική αντίληψη. Εάν η οικονομία πάει καλύτερα, αυτός ο οποίος δουλεύει περισσότερο και καλύτερα θα αμείβεται και περισσότερο και καλύτερα.

Κατά τη γνώμη μου αυτή η αντίληψη είναι λογική, αλλά μπορεί η κοινή αυτή λογική να μην είναι κοινή για όλους. Και αυτό το σκοπό έχει και ο προϋπολογισμός, ο οποίος συζητείται σήμερα. Δηλαδή να διευκολύνουμε την αύξηση της παραγωγικότητας και της ανταγωνιστικότητας της ελληνικής οικονομίας μέσα σε ένα περιβάλλον πράγματι πολύ δύσκολο με μειώσεις φόρων, ώστε να καταστεί δυνατό, η ανάπτυξη της οικονομίας να φέρει και μεγαλύτερους μισθούς.

Καταλαβαίνω ότι είναι διαφορετική αντίληψη η δική μας από τη δική σας. Απόλυτα κατανοητό, αλλά από εκεί και πέρα όμως πρέπει να σκεφτούμε, τι έχουμε ανάγκη σήμερα.

Αναφέρθηκε εκτενώς το θέμα των πανεπιστημίων και το θέμα της σχέσης μεταξύ πανεπιστημίων και αγοράς εργασίας. Είμαι 35 χρόνια δημοσιογράφος, αυτό το να διασυνδέσουμε τα πανεπιστήμια με την αγορά εργασίας, το ακούω από χρόνια-χρόνια δεκαετίες ολόκληρες.

Θυμάμαι πως ήταν και πρόταγμα της αγαπητής μου φίλης της Μαριέττας Γιαννάκου, όταν ήταν Υπουργός Παιδείας. Δεν έγινε τίποτα στην πράξη. Συνεχίζουμε να βάζουμε στα πανεπιστήμια ανθρώπους που θα πάρουν ένα πτυχίο, το οποίο δεν ανταποκρίνεται στην αγορά εργασίας.

 Είπε σωστά –προηγουμένως- ο Θόδωρος Σκυλακάκης, ότι στο παρόν και στο μέλλον τα τεχνικά επαγγέλματα έχουν μεγαλύτερη ζήτηση από τον κοινωνιολόγο -λέω παράδειγμα τον κοινωνιολόγο- υπάρχουν πολλά τέτοια πτυχία, τα οποία δεν ανταποκρίνονται σε τίποτα αυτή τη στιγμή, δεν έχουν καμία ανάγκη για αγορά εργασίας. Το να πάρεις ένα πτυχίο πανεπιστημίου, δε σημαίνει, ότι απαραίτητα θα βρεις και δουλειά.

Δεν είμαστε πια στη δεκαετία του 80 και του 90, που διοριζόμαστε για πολιτικούς και εκλογικούς λόγους στο δημόσιο. Είμαστε στο 2021 και στο 2021 αυτό που έχει ανάγκη η αγορά εργασίας, η οικονομία και η κοινωνία είναι αυτό που -προηγουμένως είπε ο συνάδελφος- τα πιο δημοφιλή και τα πιο σημαντικά επαγγέλματα που είναι κυρίως τεχνικού χαρακτήρα. Είναι πολύ πιο σημαντικό, να ξέρεις να χειρίζεσαι το κομπιούτερ, από το ότι τι είπε ο Μαρξ πριν από δύο αιώνες. Σημαντικός ο Μαρξ για την εποχή του, σήμερα έχει αλλάξει η εποχή μας.

Σήμερα, ζούμε στην εποχή της υψηλής τεχνολογίας, της παραγωγικότητας και του ανταγωνισμού με συνθήκες εντελώς διαφορετικές από ότι στο παρελθόν. Η Κυβέρνηση του Κυριάκου Μητσοτάκη και η Νέα Δημοκρατία η σημερινή που έχει πάρει την ψήφο του ελληνικού λαού και εκτιμώ, ότι θα την πάρει και την επόμενη φορά που θα γίνουν εκλογές μετά από δύο περίπου χρόνια, έχει σκοπό να αλλάξει αυτή την κοινωνία και να την προσαρμόσει στα σημερινά δεδομένα που επικρατούν.

Αυτό το σκοπό έχει ο προϋπολογισμός που κατατίθεται σε συνθήκες πάρα πολύ δύσκολες αναμφίβολα, που όμως ελπίζω, να τηρηθεί κατά το δυνατόν και να έχει αποτέλεσμα και στην αγορά εργασίας και στη μείωση των φόρων και στην αύξηση των μισθών χάρη στην αύξηση της παραγωγικότητας και της ανταγωνιστικότητας της οικονομίας.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε τον κύριο Λοβέρδο.

Το λόγο έχει ο κύριος Αλεξιάδης.

 **ΤΡΥΦΩΝ ΑΛΕΞΙΑΔΗΣ:** Σας ευχαριστώ πολύ, κύριε Πρόεδρε.

 Θέλω να ξεκινήσω με συγχαρητήρια στην Κυβέρνηση για την πρωτοβουλία της να κάνουμε σύγκλιση της Διαρκούς Επιτροπής Οικονομικών Υποθέσεων τις επόμενες ημέρες και να συζητήσουμε για τα θέματα των τραπεζών. Αυτό, είναι πολύ θετικό και μπράβο και μακάρι να γίνει αυτός ο διάλογος.

Ερώτημα: Τι φοβάται η Κυβέρνηση που έχει τόσα επιχειρήματα, τέτοιο επιτελικό κράτος, τέτοια βιογραφικά, τόσους ικανούς και τέτοια δημοσιογραφική στήριξη; Τι φοβάται να γίνει μία συζήτηση της Επιτροπής Οικονομικών Υποθέσεων, για τα θέματα του φορολογικού συστήματος και να αποδειχθεί πάνω σ’ αυτή τη συζήτηση, πως ο «κακός» ο ΣΥΡΙΖΑ φορολόγησε τους πολίτες και πόσο τους ελάφρυνε το ΠΑΣΟΚ - Νέα Δημοκρατία, Νέα Δημοκρατία ΠΑΣΟΚ;

Διότι, εμείς έχουμε στοιχεία για τη φορολογική επέλαση και βαρβαρότητα που επιβάλλατε αυτές οι πτέρυγες της Βουλής, σε αντίθεση μ’ αυτό που αναγκαστήκαμε να κάνουμε εμείς το 2015 – 2019. Θα τολμήσετε να κάνετε αυτή τη συζήτηση;

Θα τολμήσετε να κάνετε συζήτηση στην Επιτροπή Οικονομικών Υποθέσεων;

Και το λέω και σε εσάς, κύριε Πρόεδρε, πάρτε την πρωτοβουλία, αφού έχει τόσα επιχειρήματα αυτή η Κυβέρνηση και έχει και τέτοια στήριξη, γιατί δεν τολμάει να κάνει μια συζήτηση εδώ; Γιατί δεν τολμάει να κάνει μια συζήτηση για αυτά τα θέματα;

Μία άλλη παρατήρηση. Μέχρι να γίνει αυτή η συζήτηση, θα συμβούλευα τους Υπουργούς να σταματήσουν αυτήν την αντικοινοβουλευτική πρακτική που ακολουθούν ορισμένες φορές και ειδικά, χτες όταν μιλούσε η Εισηγήτρια μας, «να πετάγονται, να διακόπτουν, να λένε εξυπνάδες, να κάνουν θεατρικές κινήσεις και τα λοιπά, να σταματήσουν να το κάνουν αυτό». Μπορούμε να το κάνουμε εμείς, με μεγαλύτερο θόρυβο και μεγαλύτερη τεχνική, αλλά δεν το κάνουμε από σεβασμό στη Βουλή. Δεν το κάνουμε, γιατί θέλουμε το διάλογο και όχι ότι φοβόμαστε τίποτα. Αν έχετε το πολιτικό θάρρος, ελάτε εδώ να συζητήσουμε ουσιαστικά, όπως σας το ζητούμε τόσες πολλές φορές.

Είπε κάτι πριν ο κύριος Τσακαλώτος. Αγαπητέ σύντροφε και φίλε Ευκλείδη Τσακαλώτο, δεν πρόκειται να γίνει κουβέντα, για το «από πότε και μετά ξεκινά η οικονομική ιστορία του τόπου». Υπάρχει ένα τεχνικό πρόβλημα στη ΝΔ πρώτα απ’ όλα. Για σκέψου το εξής. Εγώ έχω ολόκληρο φάκελο και περιμένω πότε να γίνει η κουβέντα για να τον ανοίξω και να τον φέρω εδώ. Για σκέψου να κάναμε μία συζήτηση στη Βουλή, για πριν το 2015;

Η Νέα Δημοκρατία έχει στις τάξεις της άτομα, τα οποία έχουν από ακροδεξιές απόψεις έως ψεκασμένες θεωρίες για τα προηγούμενα χρόνια. Τι θα ερχόταν να λέγαν τότε εδώ; «Εδώ, έχω το τι έλεγαν διάφοροι υπουργοί και όχι κάποιοι άλλοι βουλευτές, Υπουργοί που πριν από το 2015 μιλούν για την οικογένεια Μητσοτάκη και για τον Πρωθυπουργό και για την πολιτική της Νέας Δημοκρατίας και για χίλια δυο». Τι θα αναγκάζονταν, λοιπόν, να πουν και να υποστηρίξουν;

Μακάρι, λοιπόν, να γίνει αυτή η συζήτηση.

Μακάρι να γίνει αυτή η συζήτηση, διότι η Νέα Δημοκρατία, αποφεύγει με επιμέλεια να συζητήσουμε το εξής θέμα. «Η χώρα οδηγήθηκε σε χρεοκοπία». «Η χώρα δεν είχε μία πλημμύρα ή μία φυσική καταστροφή, οδηγήθηκε σε χρεοκοπία». Διότι, οι απόψεις που κυριάρχησαν από αυτό εδώ το στρατόπεδο και από συγκεκριμένα «δημοσιογραφικά παπαγαλάκια» και όχι το σύνολο, «για να μη στεναχωρήσω και τον παρόντα κ. Ρουσόπουλο, τα οποία τα προηγούμενα χρόνια όταν η δική μας πτέρυγα έβαζε ζητήματα για τη διόγκωση του δημόσιου χρέους, για την περίφημη ιστορία της «ισχυρής» Ελλάδος, τους πανηγυρισμούς για το ευρώ, τους πανηγυρισμούς για τους Ολυμπιακούς Αγώνες, για τη φούσκα του Χρηματιστηρίου, για τους εξοπλισμούς πάνω από τις οικονομικές μας δυνάμεις, για τον υπερδανεισμό από τις τράπεζες, τι μας έλεγαν»; Μας κουνούσαν το δάχτυλο και μας εκάναν μαθήματα οικονομικής ιστορίας.

Γιατί τα λέω αυτά;

Γιατί ορισμένα από αυτά τα χαρακτηριστικά, τα ξανά βλέπουμε στην πολιτική και οικονομική ζωή του τόπου. Και εγώ επισημαίνω τον κίνδυνο, ξέροντας τη σχέση οικονομολόγου και προβλέψεων, δεν θέλω να ξαναπώ το ανέκδοτο. Επισημαίνω τον κίνδυνο, διότι βλέπω το πού μας οδηγούν κάποιες πολιτικές, από αυτά που κάνετε τώρα.

Επίσης, κύριε Υπουργέ, καλό είναι -εγώ έψαξα τα χαρτιά μου, κρατάω πλούσιο αρχείο, κάποια στιγμή- να μας ενημερώσετε, για το τι λέγατε το 2019 και το 2020, σαν πρόβλεψη για το έλλειμμα. Διότι, όταν εμείς σας λέγαμε, προσέξτε, το έλλειμμα θα ξεφύγει και θα φτάσει σε δυσθεώρητα ύψη. Μας λέγατε, «τι είναι αυτά που λέτε»;

Και επειδή, προσπαθείτε να βρείτε κάποιες δικές μας προβλέψεις και να πείτε, το τι λέγατε και το τι έγινε.

Για πείτε μας λοιπόν; Τι πρόβλεψη είχατε για το έλλειμμα, το 2019 και το 2020, διότι με 21 δισεκατομμύρια ευρώ έκλεισε τη μία χρονιά και στα 20 δισεκατομμύρια ευρώ την άλλη. Για πείτε μας, λοιπόν, που ήμασταν, ποιες ήταν οι προβλέψεις σας τότε και που πραγματικά κλείσαμε.

Σε ό,τι αφορά αυτά που είπε, χθες, ο Υπουργός Οικονομικών, ο κ. Σταϊκούρας. Έχει αίσθηση του χιούμορ, αλλά δεν γελάει, πλέον, κανένας με αυτά. Η κυβέρνηση έχει όραμα και σχέδιο. Καταθέτω στα πρακτικά θυμίζοντας το τι έλεγε προεκλογικά, ο κ. Μητσοτάκης. «Σταθερό φορολογικό σύστημα για τουλάχιστον πέντε χρόνια». Αυτό το ανέκδοτο κατέγραψε το τμήμα οικονομικής πολιτικής του ΣΥΡΙΖΑ, από τότε που γίνατε κυβέρνηση μέχρι σήμερα. Σαράντα πέντε αλλαγές στο θεσμικό πλαίσιο για φορολογικές τελωνειακές διατάξεις. Οι επιχειρήσεις για επενδύσεις ζητούν κυρίως σταθερό φορολογικό περιβάλλον, δεν ζητούν μικρούς ή μεγάλους συντελεστές. Σταθερό, διότι και μικρό φορολογικό συντελεστή να έχεις, αν το αλλάξεις σε πέντε μήνες δεν αλλάζουν τα δεδομένα της επένδυσης. Καταθέτω, λοιπόν, στα πρακτικά τον σχετικό πίνακα ο οποίος βεβαίως είναι λάθος. Είναι λάθος γιατί συζητάμε, εδώ, τον Προϋπολογισμό και είστε τόσο οργανωμένοι που καταθέσατε τροπολογία σαν Υπουργείο Οικονομικών στην Ολομέλεια σε άσχετο νομοσχέδιο, ενώ τη Δευτέρα ξεκινά στην Επιτροπή νομοσχέδιο του Υπουργείου Οικονομικών. Τόσο οργανωμένοι είσαστε.

Ειπώθηκε, χθες, επίσης κάτι, από τον Υπουργό Οικονομικών, για την κριτική μας, «ότι δεν είναι αρκετά τα μέτρα». Σωστή είναι η κριτική, διότι, όταν παίρνετε κάποια μέτρα ελάφρυνσης, εγώ κρατάω ακόμα στο αρχείο μου, δεν θέλω να ξαναπώ τα ίδια. Με εκείνους του 29 «άδικους» φόρους του ΣΥΡΙΖΑ θα κάνετε κάτι; Θα τους μειώσετε; Θα τους καταργήσετε; Αφήνω τους φόρους στους 29 που τους είχατε ψηφίσει κι εσείς και τους αυξήσατε. Τους υπόλοιπους; Αφού παίρνετε μέτρα φορολογικής ελάφρυνσης, κυρίως πλουσίων, εχόντων και κατεχόντων, πείτε μου, τι μέτρα παίρνετε για τους συνταξιούχους, για τους εργαζόμενους στα δημόσια νοσοκομεία που είναι στην πρώτη γραμμή και για τους πολίτες.

Μία παρατήρηση και κλείνω με αυτό. Σε ό,τι αφορά το τι γίνεται εδώ και το τι γίνεται στην Αυστρία, διότι η σύγκριση των δύο χωρών σε σχέση με την έρευνα που έγινε στην Αυστρία έχει σχέση και με το Υπουργείο Οικονομικών, διότι είναι οικονομικό έγκλημα ή και φορολογικό έγκλημα. Ένα εκατομμύριο στην Αυστρία και είδατε το τι κυβερνητική αλλαγή είχαμε. Η Αυστρία έχει φορολογικά έσοδα 110 δισεκατομμύρια, εμείς έχουμε 50 δισεκατομμύρια, για να καταλάβετε τη σύγκριση. Η Αυστρία έχει ΑΕΠ, για το 2019, με βάση τα στοιχεία 397 δισεκατομμύρια, εμείς 183 δισεκατομμύρια. Με 1 εκατομμύριο εκεί, είδατε τι έγινε εδώ. Φέρτε μας μέχρι την Ολομέλεια που θα συζητήσουμε τον Προϋπολογισμό, θα αναγκαστείτε γιατί καταθέσαμε σχετική πρόταση, τον πίνακα που γράφει, πώς ενισχύθηκαν τα ΜΜΕ το 2015 - 2019, διαφήμιση και άλλες πρακτικές, αυτά που λέτε εσείς και, τι έγινε από το 2019 και μετά. Δεν λέω για κάτι κανάλια στην Βόρεια Ελλάδα με ψεκασμένες θεωρίες κατά των εμβολιασμών, ενισχύσατε επειδή είχαν συγγενική σχέση με κάποιον Υπουργό σας για να πάρουν βοήθεια και να βοηθήσουν υπέρ του εμβολιασμού. Λέω για άλλα ζητήματα.

Μια και λέω για ελέγχους κ. Υπουργέ και κ. Πρόεδρε, έχουμε καταθέσει μια σειρά από ερωτήσεις για καταγγελίες υπερτιμολόγησης από την ΟΛΠ – COSCO Α.Ε., για το τι γίνεται μεταξύ της efood και της τράπεζας Πειραιώς και για το τι γίνεται με άλλα ζητήματα. Τα κάναμε αυτά, διότι προχωρήσατε σε ένα ατόπημα για το οποίο περιμένω τους δημοσιογράφους της Νέας Δημοκρατίας, τους βουλευτές, να πάρουν θέση. Προχωρήσατε με βάση ανώνυμη καταγγελία σε φορολογικό έλεγχο σε Μέσο Μαζικής Ενημέρωσης, ενώ εμείς τη δική μας περίοδο, παρότι υπήρχαν εντολές ελέγχου για Μέσα Μαζικής Ενημέρωσης που είχαν εκδοθεί από τη δική σας περίοδο, δεν χρησιμοποιήσαμε στο παραμικρό τους φορολογικούς μηχανισμούς γι’ αυτή την ιστορία. Μη βιαστείτε κάποιοι να πείτε συγκεκριμένο όνομα. Η εντολή φορολογικού ελέγχου είχε εκδοθεί επί κυβέρνησης Σαμαρά και όχι ΣΥΡΙΖΑ.

Ευχαριστώ πολύ για το χρόνο σας.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γεώργιος Αμανατίδης, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Σταύρος Κελέτσης, Ιωάννης Κεφαλογιάννης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Άννα Μάνη – Παπαδημητρίου, Ιωάννης Μπούγας, Χρήστος Μπουκώρος, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Ιάσων Φωτήλας, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κωνσταντίνος Μπάρκας, Αθανάσιος (Σάκης) Παπαδόπουλος, Αικατερίνη Παπανάτσιου, Χρήστος Σπίρτζης, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Βασίλειος Βιλιάρδος, Κωνσταντίνος Χήτας και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε τον κύριο Αλεξιάδη. Τον λόγο έχει ο κ. Κουρουμπλής, για έξι λεπτά.

  **ΠΑΝΑΓΙΩΤΗΣ ΚΟΥΡΟΥΜΠΛΗΣ**: Κύριε Πρόεδρε, ένας σύγχρονος διανοητής είπε μια πολύ ενδιαφέρουσα ρήση: «το παρελθόν μας εκπλήσσει με την επικαιρότητά του». Κινδύνευσα να γοητευτώ απολύτως από την ευημερία των αριθμών αν πραγματικά δεν είχα γνώση το τι ακριβώς συντελείται στα χαμηλότερα στρώματα της ελληνικής κοινωνίας.

Κύριε Πρόεδρε, το ζητούμενο σε μια τόσο δύσκολη περίοδο είναι αν με βάση αυτόν τον Προϋπολογισμό και με την προβλεπόμενη ανάπτυξη του 6% και του 4,5% του επόμενου χρόνου, διευρύνονται ή μειώνονται οι οικονομικές και κοινωνικές ανισότητες. Και θα εξηγηθώ. Ξεκινάω πρώτα - πρώτα από τους νέους, οι οποίοι δυστυχώς όλα αυτά τα χρόνια της οικονομικής και κοινωνικής κρίσης ζουν το παρατεταμένο φαινόμενο της εφηβείας αναγκασμένοι να ζουν στα σπίτια τους. Ψάχνοντας λίγο και συζητώντας με νέους ανθρώπους διαπίστωσα - και παρακαλώ θέλω και το δικό σας ενδιαφέρον γιατί όλοι πιστεύω ότι αγωνιούμε για τα νέα παιδιά της πατρίδας – ότι παρότι η Κυβέρνηση έχει στα χέρια της και διαχειρίζεται δεκάδες δισεκατομμύρια, δεν υπάρχει ένα πρόγραμμα των 50.000, των 60.000, των 30.000 ευρώ, να ενισχύσει την πρωτοβουλία και την προσπάθεια δύο-τριών νέων ανθρώπων να ξεκινήσουν μία μικρή επιχείρηση στο χώρο του επιχειρείν.

Κύριε Πρόεδρε, όταν μιλώ για ανισότητες θέλω να είμαι πάρα πολύ συγκεκριμένος. Μας είπε η Κυβέρνηση προεκλογικά και ίσως ήταν το σύνθημα με το οποίο άρπαξε τις εκλογές στην κυριολεξία, ότι θα δημιουργήσει πολλές και καλά αμειβόμενες θέσεις εργασίας. Επειδή στην πολιτική τα πράγματα κρίνονται εκ του αποτελέσματος, σήμερα η Κυβέρνηση δίνει αύξηση 2%. Δηλαδή, στην ουσία 0,30 λεπτά στο μεροκάματο όταν είχε δεσμευθεί την ίδια στιγμή ότι θα δώσει αυξήσεις στους κατώτερους μισθούς το διπλάσιο της ανάπτυξης. Και αφού η ανάπτυξη είναι 6%, θα προσδοκούσα ότι οι κατώτεροι μισθοί θα είχαν αύξηση τουλάχιστον 12%. Άλλα λέγατε κύριε Ρουσόπουλε και άλλα κάνατε. Γιατί σας άκουσα με πολύ προσοχή να λέτε ότι αυτά που λέμε τα εννοούμε. Προφανώς στη συγκεκριμένη περίπτωση δεν εννοούσατε αυτό που λέγατε.

Κύριε Πρόεδρε, οι κοινωνικές μεταβιβάσεις σε μια τέτοια περίοδο όπου η πανδημία πραγματικά έχει βάλει ολόκληρη την κοινωνία σε δοκιμασία και πρέπει εδώ να σημειώσω γιατί δεν λέγονται εύκολα στα media αυτά, ότι είμαστε η πρώτη χώρα που έχουμε τον μεγαλύτερο αριθμό θανάτων κάτω από 70 χρονών. Προσέξτε το αυτό. Κάτω από 70 χρονών. Ενώ έχουμε, λοιπόν, την πανδημία δοκιμάστηκε το Εθνικό Σύστημα Υγείας και απέδειξε ότι μπόρεσε να περιθάλψει αξιόπιστα σε μεγάλο βαθμό και τους πλούσιους και τους φτωχούς. Βλέπουμε μείωση στις κοινωνικές μεταβιβάσεις σε αυτόν τον τομέα κατά 900 εκατομμύρια ευρώ, όταν θα έπρεπε σε αυτούς τους ανθρώπους όχι μόνο να μετατρέψουμε σε μόνιμες θέσεις όλους αυτούς που δούλεψαν με πίστη ως συμβασιούχοι αυτά τα χρόνια στηρίζοντας το σύστημα, αλλά καταργώντας και την εισφορά αλληλεγγύης στους υγειονομικούς και δίδοντάς τους το επίδομα ανθυγιεινής εργασίας.

Αυτό θα έπρεπε να είναι μέριμνα για να πιστέψουμε ότι αυτό το 6% αφορά και αυτόν. Παράλληλα με πολύ μεγάλη έκπληξη, κύριε Πρόεδρε, παρακολουθώ τον τομέα της πρόνοιας. Είμαι ένας άνθρωπος που πορεύτηκα κοινωνικά και συνδικαλιστικά με αυτόν το χώρο. Θέλω να έχω μία ενημέρωση για το τι ακριβώς συντελείται.

Κύριε Πρόεδρε, τέσσερα δισεκατομμύρια είναι τα λεφτά που δαπανώνται για το 2022 για την πρόνοια, και βέβαια, ας με διαψεύσει ο κύριος Υπουργός, ο οποίος θέλει να μηδενίζει ότι έγινε επί ΣΥΡΙΖΑ και να μας πει πόσα ήταν τα λεφτά το 2015 και πόσα ήταν το 2019, για να δούμε πώς αντιλαμβάνεται κανείς το ζήτημα της κοινωνικής συνοχής. Τέσσερα δισεκατομμύρια φέτος, τρία δισεκατομμύρια 700 εκατομμύρια το 2022, τρία εκατομμύρια 600 εκατομμύρια το 2023 και άλλα τρία εκατομμύρια 500 εκατομμύρια το 2024, δηλαδή, έχει μειωθεί η φτώχεια όταν με τερτίπια περικόπτονται οι δαπάνες στο πρόγραμμα του ελάχιστου εγγυημένου εισοδήματος, με συνέπεια μέσα σε 2 χρόνια οι 270 χιλιάδες άνθρωποι δικαιούχοι μειώθηκαν στους 217, όταν οι Ρομά, μια κοινωνική ομάδα με τα γνωστά χαρακτηριστικά, έχει αφεθεί στην τύχη και την απελπισία της.

Κύριε Πρόεδρε, 170 χιλιάδες άνθρωποι με αναπηρία, 67% και άνω άνεργοι, λαμβάνουν επίδομα τριακοσίων τριάντα ευρώ και για να το λάβουν αυτό το επίδομα- πρέπει να ξέρει το Ελληνικό Κοινοβούλιο- πρέπει να μην έχουν κανένα άλλο εισόδημα. Δεν υπήρξε καμία μέριμνα γι’ αυτούς τους ανθρώπους. Να πάμε λοιπόν και στο ζήτημα, κύριε Πρόεδρε, της στέγης. Έχει αυξηθεί η δαπάνη για τη στέγη. Το 2019 ήταν 40% τώρα πήγε 60%.

Κύριε Πρόεδρε, έχω την εντύπωση και το γνωρίζω- και πιστεύω και εσείς να το γνωρίζετε- ότι άρχισαν πλέον να εκδηλώνονται φαινόμενα ανθρώπων που σκύβουν μέσα στους κάδους των σκουπιδιών και πάλι. Αυτό σημαίνει ότι υπάρχει ακραία φτώχεια, η οποία πλέον παίρνει εκρηκτικά χαρακτηριστικά.

Κύριε Πρόεδρε, η ακρίβεια καλπάζει ενώ η Ευρωπαϊκή Ένωση με τα τελευταία πρόσφατα μέτρα της, σηματοδοτεί το πως οι κυβερνήσεις πρέπει να αντιμετωπίσουν το φαινόμενο αυτό, η Κυβέρνηση επιμένει ότι έχει δώσει αυτά που έχει δώσει χωρίς όμως να αγγίζει πραγματικά το εισόδημα του νοικοκυριού, που θα πληθωριστεί πολύ περισσότερο από τα ανώτερα στρώματα. Θα πληρώσουν δηλαδή την ακρίβεια τα λαϊκά στρώματα χωρίς να μειώνει το ΦΠΑ σε βασικά είδη- τρέμει ο κόσμος να πάει στο σουπερμάρκετ- χωρίς να μειώνει τον ειδικό φόρο στα πετρελαιοειδή και χωρίς να χρεωθεί ένα ποσοστό της ακρίβειας στους παρόχους του ρεύματος, όπως έχουν κάνει άλλες χώρες του εξωτερικού.

Κύριοι Υπουργοί, η αυταρέσκεια είναι κακός σύμβουλος και επειδή είναι μπροστά μας πολλά προβλήματα και πολλές κρίσεις, θα πρέπει πραγματικά να συγκλίνουμε και να ακούσετε και τα κόμματα της Αντιπολίτευσης, διότι μεταφέρουν την αγωνία της κοινωνίας. Πρέπει από κοινού σε ζητήματα κρίσιμα που έχουν να κάνουν με την κοινωνική συνοχή, να τα αντιμετωπίσουμε σε ένα πνεύμα με μεγαλύτερη διαλλακτικότητα και όχι με περισσότερο αυταρχισμό.

Κύριε Πρόεδρε, κλείνοντας θέλω να πω ότι είμαστε σε μια δύσκολη συγκυρία. Θα πρέπει, λοιπόν, οι κοινωνικές μεταβιβάσεις να αυξηθούν και όχι να βαίνουν μειούμενες. Τόνισα από την αρχή το ζήτημα των ανισοτήτων, γιατί, παρακολουθώντας ακριβώς τα στοιχεία και της ΕΛΣΤΑΤ, οι έμμεσοι φόροι διευρύνονται και, όταν διευρύνονται οι έμμεσοι φόροι, αυτό σημαίνει ότι πληρώνουν αυτοί που πραγματικά δεν έχουν και δεν πληρώνουν οι έχοντες και κατέχοντες. Προχώρησε η Κυβέρνηση, κύριε Πρόεδρε, στις γονικές παροχές. Εκτιμώ ότι αν δεν πήγαινε στις 800.000 και μάλιστα για τους δύο γονείς και όχι μόνο στα ακίνητα, αλλά και σε άλλα εισοδήματα και πήγαινε στις 300.000, θα υπήρχαν χρήματα για να κατευθυνθούν στα λαϊκά στρώματα.

Κλείνοντας, όσον αφορά τον τομέα των μικρομεσαίων, λέει η Κυβέρνηση «συνενωθείτε για να σας στηρίξω». Ο χαρακτήρας και η ιδιοσυγκρασία του Έλληνα είναι διαφορετικός. Θα πω ένα παράδειγμα, κύριε Πρόεδρε. Οι ναυτιλιακές εταιρείες που σύστησε η Γερμανία έπεσαν πολλές έξω. Γιατί οι Έλληνες εφοπλιστές προοδεύουν; Γιατί οι επιχειρήσεις έχουν ένα ιδιαίτερο μοντέλο, ένα μοντέλο οικογενειακό και πάνω σε αυτό έχτισαν όλη αυτή την πρόοδο. Ο ελληνικός λαός έχει ιδιαίτερα χαρακτηριστικά στον τομέα των μικρομεσαίων επιχειρήσεων. Θα πρέπει, λοιπόν, να στηρίξουμε τη μικρομεσαία επιχείρηση, αν θέλουμε πραγματικά να ισχυριζόμαστε εν τοις πράγμασι ότι αναγνωρίζουμε ότι αποτελεί τη ραχοκοκαλιά της ελληνικής οικονομίας. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ**: Θα ξεκινούσα, με αφορμή κάποια πράγματα που είπε ο κ. Υπουργός στην ομιλία του, για το θέμα της εμπιστοσύνης των αγορών κ.λπ.. Απάντησε βεβαίως ο Ευκλείδης Τσακαλώτος συνολικά και πολύ εύστοχα. Εγώ θα έλεγα με μια κουβέντα, κύριε Υπουργέ, ότι αν δεν είχαμε αφήσει αυτό το απόθεμα των 37 δισ., πολύ φοβάμαι ότι η χώρα θα είχε χρεοκοπήσει πάλι, εν καιρώ πανδημίας και τότε θα βλέπαμε αν μπορούμε να δανειστούμε φθηνά ή όχι. Επομένως, όπως λέει ο λαός, εσείς κυβερνάτε σε μεγάλο βαθμό «με ξένα κόλλυβα». Τα βρήκατε και κυβερνάτε και καλά κάνετε και εφόσον τα έχετε αφήσει στο ίδιο επίπεδο τα αποθέματα σημαίνει ότι έχετε δανειστεί, γι’ αυτό και το χρέος έχει εκτιναχθεί πάνω από 210% του Α.Ε.Π..

Τώρα, υπάρχουν πάρα πολλές διαφορετικές εκτιμήσεις και από διεθνείς οργανισμούς και από ελληνικές αρχές, σε σχέση με το ύψος του Α.Ε.Π., πόσο θα είναι το 2021 και πόσο θα είναι το 2022. Προσωπικά, για μένα, όλες αυτές οι διακυμάνσεις και οι συνεχείς μεταβολές των προβλέψεων, συνιστούν μια αφερεγγυότητα και αποτυπώνουν σε τελευταία ανάλυση όλες τις αβεβαιότητες οι οποίες υπάρχουν. Νομίζω ότι αυτό έχει γίνει κατανοητό, αλλά δεν μπορεί κάποιοι οργανισμοί και μάλιστα διεθνείς, να αλλάζουν έτσι εύκολα και γρήγορα κάθε δύο μήνες προβλέψεις. Άρα δεν μπορούν να κάνουν πρόβλεψη όταν υπάρχει αυτή η κατάσταση. Το προσχέδιο προβλέπει μια πολύ απότομη δημοσιονομική προσαρμογή στο έλλειμμα από τα 13 δισ. το 2021, στα 2 δισ. το 2022, από το 7,3% του Α.Ε.Π. στο 1,1%.

Αυτό σημαίνει μεγάλη αύξηση εσόδων και μεγάλη μείωση δαπανών. Όπως, αποτυπώνεται η αύξηση εσόδων προέρχεται από την αύξηση της φορολογίας -σε μεγάλο βαθμό- 4,1 δισ. ευρώ το 2022, εκ των οποίων τα 2,2 είναι αύξηση εσόδων από έμμεσους φόρους.

Ποιους πλήττει ο έμμεσος φόρος;

Προφανώς τα χαμηλά εισοδηματικά στρώματα, εργαζόμενους και μεσαία στρώματα. Αυτοί, λοιπόν, πάλι είναι τα υποζύγια, τα οποία υφίστανται τα φορολογικά βάρη και αυτό είναι μια βαθιά αντικοινωνική πολιτική.

Θα μας πείτε, ότι εσείς υπερφορολογήσατε και τώρα μας λέτε για αύξηση των έμμεσων φόρων;

Συγκρίνετε εποχή μνημονίων με εποχή εκτός μνημονίων, εκτός δημοσιονομικών πλαισίων, εκτός δημοσιονομικού συμφώνου σταθερότητας, εκτός της υποχρέωσης των πλεονασμάτων κι όλα αυτά. Εσείς έχετε ελευθερία κίνησης. Εμείς είχαμε καταναγκασμό και «το πιστόλι στον κρόταφο». Αυτό πρέπει να γίνει σαφές στον ελληνικό λαό, ότι άλλο η περίοδος 2015-2019, άλλο η περίοδος μετά το 2019, όταν βρήκατε στρωμένο δρόμο εκτός μνημονίων και χρέος ρυθμισμένο. Υπάρχουν, λοιπόν, πολλές αβεβαιότητες και σας τα είπε και το Γραφείο Προϋπολογισμού του Κράτους στη Βουλή και σε σχέση με την πανδημία και σε σχέση με την οικονομία. Οι αβεβαιότητες αυτές, λοιπόν, καθιστούν την ανάπτυξη εύθραυστη. Δεν είναι μια σταθερή ανάπτυξη που την έχουμε μπροστά μας χωρίς εμπόδια. Επιπλέον, το μέγεθος της αύξησης του ΑΕΠ -το 6,1 ή το όποιο μέγεθος- δεν είναι ένας ουδέτερος αριθμός. Πολύ σημαντικό ότι υπάρχει αύξηση.

Ξεκινάμε από αυτό, βεβαίως είναι πάρα πολύ σημαντικό, όμως αυτός ο αριθμός από μόνος του δεν αποτυπώνει ούτε τις οικονομικές ανισότητες ούτε τον κίνδυνο φτώχειας και φτωχοποίησης των νοικοκυριών ούτε τη συσσώρευση του ιδιωτικού και του δημόσιου χρέους. Γι’ αυτό, λοιπόν, είναι προκλητικό να στέκεστε στις δάφνες μιας υπεραισιοδοξίας όταν μάλιστα αυτός ο ρυθμός ανάπτυξης γίνεται σε σύγκριση με ένα γενικευμένο lock down της προηγούμενης περιόδου.

Όσον αφορά τα ζητήματα της ακρίβειας, εγώ λέω ότι ουσιαστικά μια διαρθρωτική παρέμβαση στο θέμα των ανατιμήσεων δεν έχετε κάνει. Κάνατε μια πενιχρή επιδότηση στους λογαριασμούς ηλεκτρικού ρεύματος, κάνατε μία «ιλιγγιώδη αύξηση» του κατώτατου μισθού κατά 2 % δηλαδή, 13 ευρώ μηνιαία αύξηση του μισθού και από εκεί και πέρα πάτε με κάποιες παραδοχές ότι το πετρέλαιο δεν θα ξεπεράσει το 2022 τα 68,3 δολάρια όταν αυτή τη στιγμή είναι στα 83,5 δολάρια.

Για να πω και κάτι για τα νησιά -επειδή προέρχομαι από νησιά- το μεταφορικό ισοδύναμο στα καύσιμα το έχετε καθηλώσει αφενός μεν σε πιλοτική βάση σε 39 μικρά νησιά, αφετέρου έχετε μειώσει τόσο πολύ τους δικαιούχους, που είναι μόνο οι μόνιμοι κάτοικοι και πάνε στο πρατήριο και βλέπουν τη τιμή της αμόλυβδης πάνω από 2 ευρώ. Αυτή είναι η πολιτική που εκτόξευσε τις τιμές.

Σε ό,τι αφορά τις κοινωνικές δαπάνες και τις κοινωνικές παροχές η αύξηση του ΑΕΠ δεν συμβαδίζει με την αύξηση. Έχετε μια ελάχιστη αύξηση στα 36,4 δις από τα 36,1 στις κοινωνικές παροχές και ραγδαία συρρίκνωση των μεταβιβάσεων με την απόσυρση των μέτρων στήριξης ύψους 13,9 δισ. που αυτό είναι προφανές, ότι θα δημιουργήσει μεγάλους κινδύνους αύξησης της ανεργίας. Δεν θα κάνω συγκρίσεις με άλλες χώρες, όπως η Ισπανία, παραδείγματος χάρη, που έχει το μεγαλύτερο κοινωνικό προϋπολογισμό από καταβολής της ιστορίας.

Όσον αφορά το Ταμείο Ανάκαμψης θα θέσω 3 ζητήματα. Είχαμε συζητήσει ελάχιστα σε σχέση και με το Προσχέδιο του Προϋπολογισμού και θα επισημάνω πρώτα τον αποκλεισμό των δήμων από το Ταμείο Ανάκαμψης.

Τα ελάχιστα κονδύλια προς τις μικρομεσαίες επιχειρήσεις και μόνο από το δανεισμό 500 εκατομμύρια στην Αναπτυξιακή Τράπεζα, σε σχέση με τα 12 δισ. που θα είναι τα δάνεια. Τρίτον, στον πρωτογενή τομέα, το ύψος των πόρων ανέρχεται μόλις σε 767 εκατομμύρια, δηλαδή στο 2,5% των πόρων του Ταμείου.

 Σε ό,τι αφορά τον τουρισμό, επειδή είναι ένας βασικός πυλώνας της ελληνικής οικονομίας, τα έσοδα του επτάμηνου Ιανουαρίου - Ιουλίου 2021 σε σχέση με το 2019 εμφάνισαν μείωση 62,9%. Βεβαίως, η πορεία ήταν πολύ καλή, είχαμε μετά αύξηση σε πάρα πολλές περιοχές. Άρα, είναι πιθανό να φτάσουμε στο 50% των εισπράξεων του 2019. Όμως, υπάρχουν πολλές αβεβαιότητες για το 2022 και βεβαίως δεν υπάρχει καμία πρόβλεψη για ένα νέο μοντέλο τουριστικής ανάπτυξης που να διατηρεί την αειφορία, την κοινωνική συνοχή και την προστασία του περιβάλλοντος, για να έχει προοπτική ο τουρισμός σε μία βιώσιμη ανάπτυξη.

 Κυρίες και κύριοι συνάδελφοι, νομίζω ότι η ουσία του προσχεδίου του Προϋπολογισμού, κρύβεται στη διατύπωση που εξέφρασε ευθαρσώς ο Υπουργός Οικονομικών, ο κ. Σταϊκούρας, κατά την πρώτη συνεδρίαση. Είπε ευθέως ότι θέλουμε βελτίωση του πλούτου, δηλαδή αύξηση του ΑΕΠ, με σημαντική αύξηση των επενδύσεων και των εξαγωγών. Τελεία. Προφανώς, κύριε Υπουργέ, θέλουμε κι εμείς αύξηση των επενδύσεων και των εξαγωγών, αλλά ταυτόχρονα θέλουμε ένα ισχυρό κοινωνικό κράτος, μείωση των ανισοτήτων, προστασία του περιβάλλοντος, αύξηση του κατώτατου μισθού σε αξιοπρεπή επίπεδα, έτσι ώστε πραγματικά η ανάπτυξη να μην είναι ανάπτυξη για λίγους, να είναι μια ανάπτυξη με ισχυρό κοινωνικό κράτος για τους πολλούς, να είναι βιώσιμη και κοινωνικά δίκαιη ανάπτυξη. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Καββαδάς.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, η οικονομία όχι μόνο άντεξε τους σοβαρούς κραδασμούς και τις επιπτώσεις της πανδημίας, αλλά αναδεικνύει και μια ξεχωριστή δυναμική. Ήδη ο αριθμός ανάπτυξης για το 2021 αναθεωρήθηκε στο 6,1%. Με δεδομένο ότι το 2020 έκλεισε με ύφεση 8,2%, αντιλαμβάνονται όλοι το τεράστιο βήμα ή για την ακρίβεια το άλμα προόδου.

Η χώρα επιστρέφει σε δυναμικούς ρυθμούς ανάπτυξης με την πρόβλεψη για το 2022 να κινείται στο 4 5%. Η ιδιωτική κατανάλωση, που το 2020 μειώθηκε κατά 5,2%, το 2021, εμφανίζει θετικό ρυθμό αύξησης 2,9%, ενώ ίδιο ποσοστό αύξησης προβλέπεται και για το 2022. Οι εξαγωγές, που μειώθηκαν κατά 21,7% το 2020, φέτος καταγράφουν αύξηση της τάξεως του 14%, ενώ η αυξητική πορεία θα συνεχιστεί και το 2022 με ρυθμό 11,1%.

Συνεχίζεται, η αποκλιμάκωση και μείωση της ανεργίας από το 16,3% το 2020, στο 16% για το 2021 και στο 14,3% το 2022. Η μείωση της ανεργίας αποκτά πρόσθετη διάσταση, αν σκεφτεί κανείς ότι από πέρυσι τον Μάρτιο και για ενάμιση χρόνο η χώρα βρέθηκε στη δίνη της πανδημίας. Οι πολιτικές επιλογές της Κυβέρνησης, με την αναστολή συμβάσεων και την παράλληλη ενίσχυση των εργαζομένων, αλλά και η στήριξη της απασχόλησης με επιδοτούμενα προγράμματα, απέτρεψαν τη μαζική απώλεια θέσεων εργασίας.

Η κριτική της Αξιωματικής Αντιπολίτευσης επικεντρώνεται στην πρόβλεψη του Προϋπολογισμού για αύξηση των φορολογικών εσόδων και αφήνουν να εννοηθεί, ότι οφείλεται στην υποτιθέμενη αύξηση των φορολογικών βαρών.

Κυρίες και κύριοι συνάδελφοι, ο λαϊκισμός κάποτε περνούσε. Σήμερα δεν πουλάει. Αυτή η Κυβέρνηση δεν έχει βάλει ούτε ένα φόρο. Η αύξηση των φορολογικών εσόδων που προβλέπονται στο προσχέδιο του Προϋπολογισμού, θα προέλθει από την ανάπτυξη. Άλλωστε και στο προσχέδιο του Προϋπολογισμού το 2022, η Κυβέρνηση αποδεικνύει στην πράξη ότι συνεχίζει την πολιτική μείωσης των φόρων, αφού μειώνεται ο φορολογικός συντελεστής για τις επιχειρήσεις από το 24% στο 22%. Επίσης, αναστέλλεται για το 2022 η έκτακτη εισφορά αλληλεγγύης για τους εργαζόμενους στον ιδιωτικό τομέα, αυξάνεται το αφορολόγητο όριο των γονικών παροχών και των δωρεών ακίνητης και κινητής περιουσίας σε συγγενείς πρώτου βαθμού, από τα 150.000 ευρώ στα 800.000 ευρώ. Επεκτείνεται η ισχύς των μειωμένων συντελεστών Φ.Π.Α., από το 24% στο 13% στις μεταφορές, τον καφέ και τα μη αλκοολούχα ποτά, τους κινηματογράφους και το τουριστικό πακέτο έως τον Ιούνιο 2022. Μειώνονται κατά 3 μονάδες οι ασφαλιστικές εισφορές. Μειώνεται ο Φ.Π.Α. στα γυμναστήρια και στις σχολές χορού από το 24% στο 13% έως τον Ιούνιο 2022. Μειώνεται κατά 50% ο φόρος για τις συγχωνεύσεις επιχειρήσεων. Μειώνεται το τέλος συνδρομητών κινητής τηλεφωνίας στο 10%, ενώ οι νέοι έως 29 ετών απαλλάσσονται κατά 100% από το συγκεκριμένο τέλος. Επεκτείνεται η αναστολή του τέλους συνδρομητικής τηλεόρασης έως τον Ιούνιο 2022. Μειώνεται ο Φ.Π.Α. στις ζωοτροφές από 13% στο 6%.

Όπως όλοι αντιλαμβάνονται, η Κυβέρνηση του Κυριάκου Μητσοτάκη αξιοποιεί κάθε φορά το διαθέσιμο δημοσιονομικό χώρο για να μειώσει τους φόρους, αλλά και να στηρίξει τους πολίτες που έχουν ανάγκη. Σε αυτήν τη λογική κινείται και η στήριξη ύψους 500 εκατομμυρίων ευρώ που θα δοθεί στους πολίτες, ως αντιστάθμισμα των αυξήσεων στα καύσιμα και στην ενέργεια, αυξήσεις που αποτελούν παγκόσμιο φαινόμενο. Το ίδιο ισχύει και για τη χορήγηση διπλής δόσης του ελάχιστου εγγυημένου εισοδήματος το Δεκέμβριο, ένα μέτρο με δημοσιονομικό κόστος 130 εκατομμυρίων ευρώ.

Ειδικά για τους νέους ανθρώπους, η επιλογή αυτής της Kυβέρνησης είναι να ενισχυθεί η απασχόληση. Σε αυτή την κατεύθυνση κινείται το μέτρο για τον προπληρωμένο χρόνο εργασίας. Σύμφωνα με αυτό, οι νέοι από 18 έως 29 ετών που δεν έχουν προηγούμενη εργασιακή εμπειρία και θα προσληφθούν μέσα στο 2022, θα έχουν προπληρωμένο χρόνο εργασίας που θα μπορούν να αξιοποιήσουν για την πρώτη τους απασχόληση. Η ενίσχυση αυτή θα αντιστοιχεί σε 1.200 ευρώ για τους πρώτους έξι μήνες πλήρους απασχόλησης. Από αυτό το ποσό, τα μισά θα τα λαμβάνει ο εργαζόμενος και τα υπόλοιπα ο εργοδότης ως επιδότηση του μισθολογικού κόστους.

Κυρίες και κύριοι συνάδελφοι, η χώρα προχωρά μπροστά με την κοινωνία και τη μεγάλη πλειοψηφία των Ελλήνων πολιτών, όχι μόνο να στηρίζει την Κυβέρνηση του Κυριάκου Μητσοτάκη μετά από δύο και πλέον χρόνια κυβερνητικής θητείας, αλλά να ενισχύει το πολιτιστικό της κεφάλαιο. Ο ΣΥΡΙΖΑ είχε αμφισβητήσει τις μετρήσεις κοινής γνώμης και στις τελευταίες εκλογές. Η ιστορία επαναλαμβάνεται, διότι αυτό που δεν θα μπορέσει να αμφισβητήσει είναι η βούληση του ελληνικού λαού. Το μήνυμα της 7η Ιουλίου ήταν ηχηρό και το μήνυμα της ετυμηγορίας των πολιτών στο τέλος της τετραετίας, θα είναι ακόμα πιο ηχηρό.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Παπαδόπουλος.

**ΑΘΑΝΑΣΙΟΣ (ΣΑΚΗΣ) ΠΑΠΑΔΟΠΟΥΛΟΣ**: Ευχαριστώ, κύριε Πρόεδρε.

Στο κυβερνητικό προσχέδιο του Προϋπολογισμού, εντυπωσιάζει η αγνόηση της ιστορικής περιόδου που διανύουμε, του συνεχιζόμενου πολέμου με την πανδημία άγνωστης διάρκειας, της όξυνσης των ανισοτήτων, των προτεραιοτήτων που οφείλουμε να συνειδητοποιήσουμε για τις δαπάνες, των εκρηκτικών κοινωνικών προβλημάτων, της φτώχειας, των απειλών για απώλεια της πρώτης κατοικίας και της αβεβαιότητας για το μέλλον της υγιούς μικρομεσαίας επιχειρηματικότητας που δεν μπορεί να έχει πρόσβαση στο τραπεζικό σύστημα.

Το προσχέδιο υιοθετεί την επικίνδυνη θεωρία για άμεση επιστροφή στην κανονικότητα, με γλέντια, παρελάσεις και ξεφάντωμα και μιλά για τέλος της υγειονομικής κρίσης στις αρχές του 2022. Απαράδεκτο.

Η Ελλάδα, όπως γνωρίζετε, σύμφωνα με τον ευρωπαϊκό CDC, είναι στην τέταρτη χειρότερη θέση από άποψη νεκρών ανά ένα εκατομμύριο κατοίκους και η πίεση που δέχονται τα νοσηλευτήρια του Εθνικού Συστήματος Υγείας είναι αφόρητη. Δεν υπάρχει η εξομάλυνση που θα δώσει τη δυνατότητα για απρόσκοπτη λειτουργία του συνόλου των οικονομικών κλάδων, όπως αναφέρεται στο κείμενο. Αρκετά νοσοκομεία της βόρειας Ελλάδας βρίσκονται στα όρια της κατάρρευσης. Οι ΜΕΘ κορεσμένες. Πολλές βασικές ειδικότητες λείπουν. Ακυρώνονται χειρουργεία. Τα προγράμματα εφημεριών δεν μπορούν να υλοποιηθούν χωρίς αυθαίρετες μετακινήσεις.

Παράλληλα, η Κυβέρνηση υιοθετεί και τις νεοφιλελεύθερες δοξασίες, όπως τις ακούσαμε, και εδώ, από Υπουργούς και ομιλητές για το ότι μπορούν τα ζητήματα της ανάκαμψης και της ανάπτυξης να γίνουν με ενίσχυση των ισχυρών της αγοράς, με ιδιωτικοποιήσεις τύπου ΔΕΗ -τόσο επικίνδυνες στην αντιμετώπιση της ενεργειακής κρίσης- και των απίστευτων ανατιμήσεων και της απίστευτης ακρίβειας. Και, βέβαια, με ζητήματα, στα οποία φαίνεται ότι οι αντιλήψεις περί χαμηλών βασικών μισθών είναι απαράδεκτες. Γιατί το παράδειγμα της Ισπανίας, ότι μπορεί η ανάκαμψη της οικονομίας να ενισχυθεί με παρεμβάσεις θετικές για τους εργαζόμενους, αυτήν την περίοδο, νομίζω ότι δεν δίνουν περιθώρια στην Κυβέρνησή σας, σε εσάς, να σκέφτεστε με αυτόν τον απαράδεκτο τρόπο.

Κατά τα άλλα, οι συζητήσεις που έγιναν, στο Ευρωπαϊκό Κοινοβούλιο, μετά την εφιαλτική έκρηξη των κρουσμάτων κορωνοϊού, έδειχναν να συνειδητοποιούν ότι οι επιδημίες, οι αναδυόμενες απειλές για την υγεία, η διατροφή, ο καρκίνος, ατυχήματα, χρόνια και σπάνια νοσήματα, αλλά και η κλιματική αλλαγή, απαιτούν μια νέα αξιολόγηση στην οργάνωση των υπηρεσιών υγείας και σε ευρωπαϊκό και εθνικό επίπεδο. Τη λογική αυτή την ακούσαμε από ευρωπαίους αξιωματούχους και εδώ, στην Επιτροπή Ευρωπαϊκών Υποθέσεων, όταν συζητήσαμε για το Ταμείο Ανάκαμψης και Ανθεκτικότητας και για άλλα Ταμεία. Όμως, ο Προϋπολογισμός που καταθέτει η Κυβέρνηση της Νέας Δημοκρατίας παραμερίζει όλες αυτές τις συζητήσεις και εκτιμήσεις για ιεραρχήσεις στις δαπάνες και για το τι πρέπει να κάνει.

Μελετώντας τα στοιχεία του Προϋπολογισμού που δείχνουν δαπάνες 4,4 δισεκατομμυρίων ευρώ, το 2022, διαπιστώνουμε ότι υπάρχει μια μείωση κατά 12% το 2022. Εντελώς εξωφρενικό, όταν πρέπει να δούμε ότι αυτά που χρειαζόμαστε είναι ακριβώς η ενίσχυση του Εθνικού Συστήματος και των λειτουργών υγείας, στις προτεραιότητες του κυβερνητικού σχεδιασμού.

Στις νεοφιλελεύθερες δοξασίες της Νέας Δημοκρατίας, η αντίληψη για εμπορευματοποίηση αντικαθιστά αυτό που πρέπει να γίνει, που είναι ακριβώς η ενίσχυση του Εθνικού Συστήματος Υγείας. Για να υπάρξει δίκαιη και βιώσιμη ανάπτυξη, χρειάζεται ένα ολοκληρωμένο και ποιοτικό Εθνικό Σύστημα Υγείας.

Γι’ αυτό και προτείνουμε την αύξηση των κονδυλίων για την Υγεία κατά 1 δισεκατομμύριο ευρώ, στην πρόταση για το Ταμείο Ανάκαμψης, την αύξηση των δαπανών για την Υγεία στον Κρατικό Προϋπολογισμό του 2022, με ορίζοντα το 7% και όχι με μειωμένο από το 5% του ΑΕΠ, όπως έχετε στον Προϋπολογισμό του 2022. Με τέτοια αξιολόγηση, πώς μπορούμε να διαπιστώνουμε ότι έχετε αντιλήψεις για τα καθήκοντα της επόμενης περιόδου; Επίσης, με ενίσχυση του ΕΟΠΥΥ, ως δημόσιου ασφαλιστικού φορέα για την αύξηση των πράξεων που χρηματοδοτεί και για την ελαχιστοποίηση των δαπανών των ευάλωτων στρωμάτων.

Στο κάτω-κάτω ο Προϋπολογισμός του 2022 είναι εκείνος που θα κρίνει και για τη δυνατότητα μόνιμων προσλήψεων- εμείς προτείνουμε 5.500 για το 2022- για θεσμοθέτηση κινήτρων για τις άγονες ειδικότητες, τις άγονες περιοχές, τις άγονες προκηρύξεις θέσεων, την επιστροφή στην Ελλάδα των προικισμένων νέων γιατρών που έχουν πάει εκεί, τη δημιουργία νέων τοπικών Μονάδων Υγείας με οικογενειακούς γιατρούς, ενίσχυση νοσοκομείων, Μονάδων Εντατικής Θεραπείας, τολμηρή αύξηση των αποδοχών των Λειτουργών του ΕΣΥ, ένταξη στα βαρέα και ανθυγιεινά, μονιμοποίηση επικουρικών και συμβασιούχων μαχητών του ΕΣΥ και η τολμηρή αύξηση των δαπανών για την Υγεία, την έρευνα, τη σταθερή και αξιοπρεπή εργασία, είναι σημαντικά κριτήρια για την ποιότητα της διακυβέρνησης στις μεγάλες προκλήσεις της νέας ιστορικής περιόδου.

Κλείνω με την ευχή, νομίζω όλων μας, για την πορεία της υγείας της κυρίας Φώφης Γεννηματά. Δοκιμάζεται και είναι μια μαχήτρια, που νομίζουμε ότι με τις ευχές όλων μπορεί να ξεπεράσει αυτή τη μεγάλη δοκιμασία στην οποία βρίσκεται.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ, το λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν θα αναφερθώ στις υπεραισιόδοξες εκτιμήσεις που περιέχει το προσχέδιο του Προϋπολογισμού, ο οποίος σύμφωνα με τη σελίδα 23 του προσχεδίου, «καταρτίζεται σε περιβάλλον έντονων επισφαλειών για μακροοικονομικές και δημοσιονομικές προβλέψεις». Άλλωστε αυτές οι υπεραισιόδοξες εκτιμήσεις θα υποχωρήσουν με μεγάλη ταχύτητα, από τη στιγμή που θα γίνει ορατή σε όλους η ενεργειακή κρίση, αλλά και η ακρίβεια. Δεν θα αναφερθώ επίσης στην αύξηση των εσόδων από φόρους που περιλαμβάνει ο Προϋπολογισμός, εξάλλου ακριβώς το ίδιο ήταν και στο περσινό προσχέδιο, αν και η Κυβέρνηση μπορεί να ανταπεξέλθει με ευκολία απέναντι σε αυτήν την κριτική, με το αφήγημα ότι τα έσοδα θα προέλθουν από την αύξηση εισοδημάτων και την ανάπτυξη. Βεβαίως, αυτό μένει να επιβεβαιωθεί και στην περίπτωση, βέβαια, που διαψευστεί, θα πρέπει η Κυβέρνηση να μας πει, πώς θα πετύχει αυτό τον στόχο της αύξησης των φορολογικών εσόδων.

Για να είμαστε ειλικρινείς, ο πραγματικά δύσκολος Προϋπολογισμός για την Κυβέρνηση- κάτι που γνωρίζει πολύ καλά και το «Μαξίμου» και το Υπουργείο Οικονομικών- είναι ο Προϋπολογισμός που θα κατατεθεί του χρόνου το φθινόπωρο του 2022, με τα ρεαλιστικά πλεονάσματα, όπως τα περιέγραψε ο κ. Σταϊκούρας, 2,2% όπως έχουν αποτυπωθεί στο Μεσοπρόθεσμο Πλαίσιο Δημοσιονομικής Σταθερότητας, γιατί το περιεχόμενο αυτού του Προϋπολογισμού θα εξαρτηθεί από τους κανόνες που θα διέπουν το Δημοσιονομικό Σύμφωνο Σταθερότητας και η Ελλάδα που «καίγεται» από αυτούς τους κανόνες, δεν έχει αρθρώσει μέχρι στιγμής ούτε λέξη, δεν έχει καταθέσει ούτε μία πρόταση, τη στιγμή που υπάρχουν και άλλες δυνάμεις στην Ευρώπη που ζητούν να αλλάξουν οι παλιοί κανόνες, που οδηγούν αναπόφευκτα σε πολιτικές λιτότητας.

Είμαι υποχρεωμένος να αναφερθώ σε 5 σημεία για το προσχέδιο του Προϋπολογισμού, ίσως να μην συμφωνούν τα κυβερνητικά στελέχη, αλλά θα ήθελα να ακουστούν.

Πρώτον, δεν υπάρχει καμία πρόβλεψη και ανάλυση μοντέλου για την ενεργειακή κρίση και την ακρίβεια. Το μόνο που υπάρχει είναι ένα ευχολόγιο, μια ευχή ότι αυτό θα έχει υποχωρήσει ως το τέλος του χρόνου. Βέβαια, ο ίδιος ο Υπουργός Οικονομικών είπε πρόσφατα, ότι εκτιμά και το δεύτερο τρίμηνο του 2022 θα μας απασχολήσει η ενεργειακή κρίση και φοβάμαι, ότι και αυτή η εκτίμησή του είναι πολύ αισιόδοξη. Αν συνεχιστεί όμως- όπως εκτιμούν πλέον όλοι- το πρώτο εξάμηνο του 2022 η ενεργειακή κρίση, σε συνδυασμό με την ακρίβεια, θα απομειώσουν τους υψηλούς ρυθμούς ανάπτυξης, στους οποίους βασίζεται η εκτέλεση του Προϋπολογισμού. Όλα αυτά, τη στιγμή που οι τιμές των καυσίμων, φυσικού αερίου και ηλεκτρικής ενέργειας, κινούνται σε ανοδική τροχιά και κανείς δεν ξέρει μέχρι πού θα φτάσει αυτή η τροχιά, γιατί από τη στιγμή που οι αυξήσεις των τιμών στην ενέργεια και στα καύσιμα δημιουργήσουν μια επιβάρυνση της τάξης των 2,5 δις ευρώ, περίπου, τους επόμενους μήνες, τα 500 εκατομμύρια- που ειρήσθω εν παρόδω στο προσχέδιο υπήρχε εγγραφή για 250 εκατομμύρια, αλλά είναι πρόσφατη εξαγγελία της Κυβέρνησης, φαντάζουν μια πολύ μικρή συμβολή.

Δεύτερον, συνεχίζεται η κοινωνική ανισότητα σε σχέση με τους άμεσους και έμμεσους φόρους που, αντικειμενικά, πλήττουν τα πιο αδύναμα στρώματα. Η μόνιμη κρητική της Ν.Δ. όταν ήταν στην αντιπολίτευση ήταν ακριβώς αυτή η ανισότητα. Ως κυβέρνηση, όμως, διευρύνει αυτή την ανισότητα! Αύξηση φορολογικών εσόδων προβλέπει το προσχέδιο, περιλαμβάνει ποσό 1,9 δις από άμεσους φόρους και 2,2 δις από έμμεσους φόρους. Στον προϋπολογισμό του 2021, τα έσοδα από έμμεσους φόρους ήταν 26,2, ενώ φέτος πάμε στα 28,4, με την αναλογία να γίνεται ακόμα δυσμενέστερη και μιλάμε για φορολογικά έσοδα που οφείλονται στους έμμεσους φόρους που όλοι συμφωνούμε σε αυτή την αίθουσα ότι πλήττουν τους οικονομικά ασθενέστερους και ίσως αυτό εξηγεί και το γεγονός ότι η Κυβέρνηση δεν συζητά, εν μέσω αυτού του κύματος ακρίβειας, τη μείωση του ειδικού φόρου στα καύσιμα, δεν συζητά και τη μείωση του ΦΠΑ σε βασικά είδη διατροφής και κατανάλωσης, όπως γίνεται σε άλλες χώρες.

Τρίτη παρατήρηση. Το προσχέδιο του Προϋπολογισμού προβλέπει αύξηση της ιδιωτικής κατανάλωσης κατά 2,9%. Πόσο συμβατή είναι η αύξηση του πληθωρισμού και η ακρίβεια που μειώνουν την αγοραστική δύναμη των πολιτών με την αύξηση της ιδιωτικής κατανάλωσης που προβλέπει το προσχέδιο του Προϋπολογισμού!

Τέταρτον, η ωμή παραδοχή για την έλλειψη ρευστότητας στην αγορά και τις επιχειρήσεις. Την επόμενη εβδομάδα θα έχουμε την ευκαιρία να μιλήσουμε πιο αναλυτικά για την παραλυτική στρατηγική των τραπεζών, που αφαιρεί πόρους από τις επιχειρήσεις και την πραγματική οικονομία.

Σελίδα 16: Ο ετήσιος ρυθμός μείωσης τραπεζικών δανείων προς τα νοικοκυριά ήταν -2,5% το πρώτο επτάμηνο του 2021, τα διαβάζω ακριβώς όπως είναι αποτυπωμένα στο προσχέδιο.

Σελίδα 17: Επιβράδυνση του ετήσιου ρυθμού πιστωτικής επέκτασης προς τις επιχειρήσεις το 2021, μηδέν ευρώ χρηματοδότηση επιχειρήσεων το 2022 και τα 2,719 δις «χρηματοδότηση» είναι από τη μη επιστροφή της επιστρεπτέας προκαταβολής το 2022, δεν είναι χρηματοδότηση, είναι η λογιστική αφαίρεση της μη επιστροφής.

Πέμπτον, το έλλειμμα του εμπορικού ισοζυγίου, το οποίο αναμένεται να επιδεινωθεί κατά 2,4% του ΑΕΠ, εν μέσω αύξησης εισαγωγών εξοπλισμού αγαθών στο πλαίσιο του «Ελλάδα 2.0» και η Έκθεση του Διεθνούς Νομισματικού Ταμείου, προχθές, μιλάει για διεύρυνση του ελλείμματος στο ισοζύγιο τρεχουσών συναλλαγών 7,4 το 2021, 5,5 το 2022.

 Υπάρχουν, βεβαίως, κυρίες και κύριοι συνάδελφοι, και άλλα δεδομένα που δεν αρέσουν στην Κυβέρνηση που, προφανώς, δεν θέλει να τα σκέφτεται, αλλά ούτε και να ακούγονται.

Εκτόξευση ιδιωτικού χρέους στα 243 δις ευρώ, ενώ η Κυβέρνηση – το είπε εχθές ο Υπουργός - επιμένει στη ρητορική ότι μειώνονται τα κόκκινα δάνεια, την ίδια στιγμή που ο εξωδικαστικός μηχανισμός ρύθμισης οφειλών έχει απόδοση μηδέν ρυθμίσεις σε 4,5 μήνες λειτουργίας και τα προγράμματα «ΓΕΦΥΡΑ 1» και «ΓΕΦΥΡΑ 2», εάν θυμηθούμε τις δηλώσεις του Υπουργού Οικονομικών για την περίμετρο που θα περιλάμβαναν πάνω από 200.000 -250.000 δικαιούχους, αφορούν μόλις 75.000 δικαιούχους και δεν βοήθησαν στην ρύθμιση των κόκκινων δανείων.

Ο Διοικητής της Τράπεζας της Ελλάδος μιλά για κίνδυνο δανειοληπτών σε ευάλωτους τομείς της οικονομίας από την απότομη μείωση των δαπανών για την αντιμετώπιση πανδημίας. Αναφέρω χαρακτηριστικά ότι από τα 16,7 δις πάμε στα 2,6 δις. Άρα, ορατός ο κίνδυνος για δημιουργία νέων κόκκινων δανείων, τη στιγμή που στις αρχές του χρόνου θα πρέπει πολίτες και επιχειρήσεις να αποπληρώσουν οφειλές που συσσωρεύτηκαν στην πανδημία. Το ίδιο χρονικό διάστημα θα πληρώσουν φόρο εισοδήματος και ΕΝΦΙΑ και θα αντιμετωπίσουν το υψηλό κόστος διαβίωσης. Φοβάμαι, λοιπόν, ότι σε λίγο καιρό θα μιλάμε συνυπολογίζοντας όλες αυτές τις παραμέτρους για μια νέα γενιά ληξιπρόθεσμων οφειλών προς το δημόσιο και προς τις τράπεζες.

Διέξοδος δεν υπάρχει, όσο δεν υπάρχει μία κυβέρνηση με σχέδιο και προοδευτική κατεύθυνση που θα συμπεριλαμβάνει όλη την κοινωνία, δεν θα στηρίζει μόνο τους λίγους και ισχυρούς, όπως φαίνεται ότι και στο σχέδιο «Ελλάδα 2.0» υπάρχει συγκεκριμένη κατεύθυνση από την Κυβέρνηση, μια κυβέρνηση η οποία φαίνεται ότι τις μικρές και μεσαίες επιχειρήσεις τις αντιλαμβάνεται ως πρόβλημα για την ελληνική οικονομία και δεν τους δίνει τη δυνατότητα ούτε να έχουν ρευστότητα, αλλά ούτε πραγματικές δυνατότητες να αναπτυχθούν με ισότιμους όρους μέσα από συνέργειες και συνεργασίες και, δυστυχώς, για την Κυβέρνηση του κυρίου Μητσοτάκη η σύγκρουση με την πραγματικότητα έρχεται πολύ νωρίτερα από ότι θα ήλπιζε και θα υπολόγιζε.

Ευχαριστώ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ τον κύριο Κατρίνη. Έχει ολοκληρωθεί ο κατάλογος των συναδέλφων Βουλευτών που είχαν ζητήσει το λόγο. Το λόγο έχει τώρα, ο Αναπληρωτής Υπουργός Οικονομικών, ο κύριος Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε. Θα κάνω σύντομες παρατηρήσεις και θα απαντήσω σε μερικές απορίες, γιατί τοποθετήθηκα και για τον κ. Τσακαλώτο.

Θα ξεκινήσω από τον τελευταίο ομιλητή. Γιατί προβλέπουμε αύξηση της ιδιωτικής κατανάλωσης; Γιατί έχουμε αύξηση κατά 19 δισεκατομμύρια των αποταμιεύσεων των νοικοκυριών από την αρχή της κρίσης, τα οποία είναι ένα πάρα πολύ μεγάλο ποσό για το μέλλον της ελληνικής οικονομίας, είναι πολύ περισσότερο από αυτό το ποσοστό της ιδιωτικής κατανάλωσης.

Για τις μικρές και μεσαίες επιχειρήσεις. Θυμίζω και το ξαναλέω, ότι δώσαμε πάνω από 10 δις στις μικρές και μεσαίες επιχειρήσεις, εκ των οποίων τα 7 κατ’ ελάχιστον ήταν μη επιστρεπτέα. Είναι το μεγαλύτερο μέτρο ενίσχυσης κάποιας κοινωνικής ομάδας που έχει πάρει ποτέ η χώρα. Δεν έχει υπάρξει ξανά τέτοιο μέτρο και θα συνεχίσουμε να το κάνουμε με 1,5 δις επιδοτήσεις από το Ταμείο Ανάκαμψης. Πάρα πολλά χρήματα από το ΕΣΠΑ που οι επιδοτήσεις είναι αποκλειστικά για μικρές και μεσαίες επιχειρήσεις. Πάρα πολλά χρήματα από το Πρόγραμμα Αγροτικής Ανάπτυξης. Πλήρη πρόσβαση και με δυνατότητα να έχουν υψηλές επιδοτήσεις, λόγω της διαφοράς επιτοκίου και της δεκαπενταετίας στη διάρκεια των δανείων, στο εργαλείο των δανείων.

Σε ό,τι αφορά το εμπορικό ισοζύγιο. Η Ελλάδα επί δέκα χρόνια έχει τεράστιο επενδυτικό κενό, έχει τις χαμηλότερες επενδύσεις στην Ευρώπη. Αυτό σημαίνει ότι έχουμε από πλευράς κεφαλαιουχικού εξοπλισμού μία απίστευτη οπισθοδρόμηση. Ένα σοβαρό κομμάτι αυτού του κεφαλαιουχικού εξοπλισμού αναγκαστικά θα έρθει από το εξωτερικό. Δεν παράγουμε εμείς όλα τα μηχανήματα των βιομηχανιών μας σε μια παγκοσμιοποιημένη οικονομία. Συνεπώς, αυτή είναι μία κατεξοχήν θετική πτυχή σε ό,τι αφορά το εμπορικό ισοζύγιο. Διότι, σημαίνει ότι υπάρχουν επιχειρήσεις που φέρνουν αυτό τον εξοπλισμό που θα αυξήσει την παραγωγικότητα και τους μισθούς.

Σε ό,τι αφορά τους άμεσους και τους έμμεσους φόρους για το 2022. Υπάρχει μία παρεξήγηση εδώ. Το 2022 εισπράττουμε ένα μεγάλο κομμάτι άμεσων φόρων του 2021. Το 2021 είναι μια χρονιά που είχαμε κατά το 40% της χρονιάς - ας πούμε - περιοριστικούς όρους, πανδημία και επίσης, αναστολές εργασίας, γιατί οι άμεσοι φόροι περιλαμβάνουν και τους φόρους στην εργασία. Είναι λογικό λοιπόν, επειδή υπάρχει αυτή η χρονική υστέρηση μεταξύ αυτών που συμβαίνουν το 2021 και που αποτυπώνονται στα έσοδα των άμεσων φόρων του 2022, ότι θα έχουμε μικρότερους άμεσους φόρους το 2022, σε σχέση με τους έμμεσους, όπου οι εισπράξεις γίνονται όλες την ίδια χρονιά και των επιχειρήσεων (….) την επόμενη χρονιά.

Σε σχέση με το κατώτερο μισθό. Υπάρχει η αιτίαση, ότι γιατί δεν αυξάνουμε τον κατώτερο μισθό, όπως λέγαμε προεκλογικά, διπλάσιο από το ρυθμό ανάπτυξης. Μα καταρχήν, το διπλάσιο πρέπει να προέρχεται όχι από μία πολύ μεγάλη ύφεση. Δεν έγινε καμία μείωση του κατώτερου μισθού στη διάρκεια της ύφεσης όπου έχασε το ΑΕΠ 8 μονάδες. Μόλις θα επανέλθουμε στο ΑΕΠ του 2019, προφανώς θα ισχύσει αυτό. Προβλέποντας κάνουμε την αύξηση. Διότι, ακόμη το ΑΕΠ του 2021 είναι προφανώς μικρότερο από το ΑΕΠ του 2019 λόγω της ύφεσης που έφερε η πανδημία.

Σε ό,τι αφορά το Σύστημα Υγείας. Έχουμε κάνει πολύ σοβαρές δαπάνες και σε ό,τι αφορά τις κλίνες στις ΜΕΘ και σε πάρα πολλούς γιατρούς και νοσηλευτές που θα προσλάβουμε και πολλοί από αυτούς θα μείνουν στο σύστημα.

Έρχεται και ένα μεγάλο ποσό πάνω από 1,5 δισ. μέσα από το Ταμείο Ανάκαμψης που είναι πρόσθετες επενδύσεις στο σύστημα υγείας. Συνεπώς, δεν έχω αμφιβολία, ότι το σύστημα υγείας θα έχει σοβαρή ενίσχυση στα επόμενα χρόνια. Υπολογίστε, ότι τα χρήματα του Ταμείου Ανάκαμψης δεν φαίνονται ακόμη στον προϋπολογισμό, είναι ακόμη στις δαπάνες υπό κατανομή, αξιόλογο κομμάτι το οποίο θα πάει στο σύστημα υγείας.

Για να τελειώσω σε σχέση με τις προβλέψεις μας του 2019, γιατί άκουσα και κάτι τέτοιο, εμείς το 2019 κλείσαμε με 3,5. Αργότερα, ήρθε η EUROSTAT, άλλαξε κάποιους κανόνες και μας μείωσε κατά 0,3 . Ένα από αυτά που πήρε εκ των υστέρων, ήταν ένας νόμος που είχε ψηφίσει ΣΥΡΙΖΑ στα μέσα του 2019, για ένα λογαριασμό, αν θυμάμαι καλά, των εργαζομένων της Εθνικής που τον μετέτρεψε σε ασφαλιστικό χρέος, μας τον έβαλε στο έλλειμμα και μας πήρε κάτι της τάξεως των 500 εκατ. ευρώ σε προσιτό έλλειμα. Συνεπώς, στο έλλειμμα του 2019 που ήταν μια φυσιολογική χρονιά, πέσαμε ακριβώς.

 Προφανώς το 2020 και το 2021, δεν είναι φυσιολογικές χρονιές, διότι δεν μπορείς να προβλέψεις πώς εξελίσσεται μία πανδημία. Δεν το πρόβλεψε κανένας, δεν μπορείς να προβλέψεις ποια θα είναι η αντίδραση ενός πληθυσμού στον εμβολιασμό. Για χ,ψ λόγους οι Πορτογάλοι εμβολιάζονται, εμείς εμβολιαζόμαστε πολύ λιγότερο. Αν πάμε βόρεια από εμάς, στη Ρουμανία ας πούμε, η οποία παρά το γεγονός ότι έχει μεγάλη οικονομική ανάπτυξη τα τελευταία χρόνια και μάς έχει πλησιάσει, υπήρχε πάρα πολύ χαμηλός εμβολιασμός. Υπάρχουν θέματα κουλτούρας του πληθυσμού που δεν μπορείς να τα προβλέψεις. Η ζωή στα φέρνει και στα δείχνει.

 Θα τελειώσω, λέγοντας, ότι η μείωση της φορολογίας και η αναπτυξιακή δυναμική που αυτή δημιουργεί φαίνεται σε τέσσερα νούμερα. Είχαμε ΑΕΠ 180 δισ. το 2018 και είχαμε 51 δισ. φορολογικά έσοδα, κρατικά έξοδα και ασφαλιστικές εισφορές. Πάμε για 186 δισ. ΑΕΠ, 6 δισ. πάνω το ΑΕΠ και να είμαστε 1,5 δισ. κάτω στα φορολογικά έσοδα. Αυτό σημαίνει δραστικά λιγότερη φορολογία και αυτό μαζί με τις μεταρρυθμίσεις και το Ταμείο Ανάκαμψης, θα μας φέρει ανάπτυξη στα επόμενα χρόνια. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε πολύ τον Υπουργό, τον κ. Σκυλακάκη.

 Κυρίες και κύριοι συνάδελφοι, ολοκληρώθηκε η συζήτηση επί του προσχεδίου του κρατικού Προϋπολογισμού 2022. Μίλησαν συνολικά 6 Γενικοί Εισηγητές, 6 Ειδικοί Εισηγητές και 12 συνάδελφοι Βουλευτές. Τα πρακτικά των συνεδριάσεων θα διαβιβαστούν στον Υπουργό Οικονομικών, για να ληφθούν υπόψη οι παρατηρήσεις μας στην κατάρτιση του προϋπολογισμού του κράτους, ο οποίος θα κατατεθεί στη Βουλή 40 τουλάχιστον ημέρες πριν αρχίσει το οικονομικό έτος, σύμφωνα με τα οριζόμενα στο άρθρο 121 παρ. 5 του Κανονισμού της Βουλής.

 Στο σημείο αυτό ο Πρόεδρος της Επιτροπής έκανε τη γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γεώργιος Αμανατίδης, Αθανάσιος Καββαδάς, Σταύρος Καλογιάννης, Ιωάννης Πασχαλίδης, Θεόδωρος (Θόδωρος) Ρουσόπουλος, Αθανάσιος (Σάκης) Παπαδόπουλος, Νικόλαος Συρμαλένιος και Μιχαήλ Κατρίνης.

Τέλος και περί ώρα 15.05΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**